“UMNO TIDAK PERLUKAN BERSATU, HANYA BERSATU YANG PERLUKAN UMNO”

Semalam, 5 Jun 2020, YB Datuk Dr Mohd Puad Zarkashi, ahli Majlis Tertinggi UMNO telah mengeluarkan kenyataan yang pedas dan jelas.
UMNO menolak pendaftaran Perikatan Nasional (PN) sebagai badan formal. Kata beliau, Bersatu sahaja yang sedang berusaha untuk ‘formalise’ penubuhan PN kerana ianya merupakan satu-satunya jalan survival Bersatu.
Ini bukan kali pertama pimpinan UMNO menyatakan pendirian sedemikian. Tok Mat Negeri Sembilan, Nur Jazlan, Ku Nan dan lain-lain MT UMNO juga telah menyatakan pendapat yang sedemikian.
Pendek kata, UMNO tidak perlukan Bersatu. Bersatu yang perlukan UMNO.
Semalam juga, UMNO dan PAS telah mengadakan perbincangan di ibu pejabat UMNO untuk bersedia menghadapi PRU 15.
Perbincangan itu hanya melibatkan UMNO dan PAS, tidak Bersatu. Mengapa Bersatu tidak diajak bersama?
Untuk memahamkan bagaimana rumit dan tersisihnya kedudukan Bersatu, saya berikan analisa contoh yang mudah tentang kekuatan UMNO dan PAS.
Kita ambil contoh di Semenanjung, UMNO bertanding 105 kerusi dan menang sebanyak 46 kerusi.
Nisbah kekuatan UMNO ialah 46 daripada 105, bersamaan dengan 43.8%.
PAS pula bertanding 144 kerusi dan menang 18 kerusi. Nisbah kekuatan PAS ialah 18 daripada 114, bersamaan dengan 12.5%.
Bersatu bertanding 52 kerusi dan menang 13 kerusi. Nisbah kekuatan Bersatu ialah 13 daripada 52, bersamaan dengan 25%.
Persoalan yang penting di sini, melalui kerjasama Perikatan Nasional, berapa banyakkah kerusi yang PAS sanggup korbankan untuk memberi laluan kepada UMNO dan Bersatu untuk mengelakkan berlakunya pertembungan 3 penjuru?
Jangan dilupa sejarah PAS di dalam rundingan pembahagian kerusi semasa di dalam Pakatan Rakyat, PAS telah meletakkan calon di DUN Kota Damansara dan Sg Aceh sehingga berlakunya pertandingan 3 penjuru yang menjejaskan kemenangan Pakatan Rakyat ketika itu.
Pada PRU 14, telah berlaku pertandingan 3 penjuru di 46 kerusi antara Bersatu, UMNO dan PAS. Bersatu hanya menang 10 kerusi, UMNO menang 30 kerusi dan PAS pula menang 6 kerusi.
Adalah hampir mustahil untuk PAS dan UMNO sedekahkan 36 kerusi yang telah dimenangi mereka kepada Bersatu.
Malah untuk mengekalkan dikotomi 10 kerusi yang sedia ada itupun adalah suatu yang amat meragukan.
Semasa PRU 14 yang lalu, sebanyak 4 kerusi Bersatu bertanding melawan MIC, MCA atau Gerakan. PRK Tg Piai membuktikan MCA mampu merampas semula kerusi Bersatu dan adakah pada PRU 15, Gerakan dan MCA sanggup memberikan laluan kepada Bersatu?
Terdapat 2 kerusi lagi, Kota Tinggi dan Pengerang, telah berlaku pertandingan 1 lawan 1 antara Bersatu dan UMNO. Selaku Presiden Bersatu dan orang Johor, adakah Tan Sri Muhyiddin Yassin dapat berunding agar UMNO memberikan laluan kepada Bersatu bertanding di Kota Tinggi dan Pengerang tanpa tentangan?
Di kawasan yang rata-rata pengundinya bukan Melayu yang telah disandang Bersatu sebelum ini, tidak lagi akan diberikan kepada Bersatu kerana kemenangan di bawah PH sebelum ini ialah hasil dari sokongan DAP.
Peluang untuk menang di kawasan seperti ini di bawah PN sangat- sangat tipis. Kawasan-kawasan sebegini akan dibolot oleh MCA dan MIC. Kawasan tersebut adalah Tapah, Tanjung Piai, Alor Gajah dan Simpang Renggam.
Di pantai timur pula sebagai contoh, Bersatu boleh tutup kedai kerana tidak ada sebab Bersatu perlu bertanding di sana.
16 kerusi daripada 34 kerusi yang ditandingi Bersatu di Kelantan, Terengganu dan Pahang, semua kerusi Bersatu kalah dengan mendapat undi hanya 101,488 dari 884,773 jumlah undi, menjadikan undi popular Bersatu di pantai timur hanya 11.5%.
Saya memberikan senario yang mudah sebegini untuk memahamkan ahli dan akar umbi, bergayut di atas dahan PN adalah jalan yang sukar dan payah.
Itupun jika PN setuju ditubuhkan oleh UMNO dan PAS.
Saya gusar yang berteriak menyokong akhirnya hanya seronok sendiri, kerana hakikatnya sampai hari ini, tidak ada sebarang kenyataan pun dari UMNO yang mengesahkan untuk bertanding di PRU15 menerusi PN.
Saya juga telah menulis bagaimana Bersatu akan dipinggirkan dengan sangat tidak adil. Tidak ada pimpinan UMNO yang membantah atau mengeluarkan kenyataan mempertahankan Bersatu apalagi bersedia untuk berkongsi kerusi dengan Bersatu.
Malah Bersatu juga tidak akan lagi menjadi parti dominan di bawah PN (sekiranya ia ditubuhkan).
UMNO ialah parti dominan dan sudah tentulah calon Perdana Menteri bukan lagi Tan Sri Muhyiddin Yassin, tetapi daripada UMNO. Calonnya sudah tentu Najib Razak atau Zahid Hamidi.
UMNO sekarang mempunyai 39 kerusi sementara Bersatu hanya memiliki 12 kerusi (jika tidak ditolak 5 kerusi yang kononnya telah terhenti keahlian mereka) termasuk 14 MP yang lompat ke Bersatu dari UMNO.
Adakah 14 MP UMNO yang lompat ke Bersatu akan kembali semula kepada UMNO dan bertanding mempertahankan kerusi mereka atas tiket UMNO bukan Bersatu kerana mereka sebelum ini menang atas tiket UMNO?
Menteri Besar PN juga bukan lagi didominasi dari Bersatu berikutan bertukarnya kerajaan negeri di Johor, Melaka, Kedah.
Dalam bahsa mudah, pimpinan Bersatu sekarang telah menggadaikan negeri-negeri tersebut demi sokongan politik kepada seorang individu. Ini tidak pernah berlaku di zaman PH!
Di Perak sebagai contoh, barisan exco didominasi oleh UMNO seramai 6 orang daripada keseluruhan 11 Exco Perak.
Setiap kali saya bertemu dan berbincang dengan ahli-ahli dari akar umbi, inilah yang akan saya bentangkan. Berikan kepada saya formula untuk Bersatu kekal dominan jika bersama PN seperti yang diuar-uarkan?
Berikan saya satu sahaja sebab kenapa Zahid Hamidi dan Najib Razak mahu memberikan peluang kepada Tan Sri Muhyiddin Yassin untuk menjadi calon Perdana Menteri sekali lagi pada PRU15 nanti?
YB Dr Maszlee Malik
Ahli MPT Bersatu
7 Jun 2020.

0

0

votes
Article Rating
Kongsikan artikel ini


HUBUNGAN UMNO DENGAN BERSATU TAK UBAH MACAM ORANG BERNIKAH MUTAAH

Walaupun bersama dalam membentuk kerajaan, pendirian UMNO tentang hubungannya dengan Perikatan Nasional (PN), Bersatu dan Muhyiddin Yassin adalah jelas tidak akan melebihi tempoh PRU15.
Beberapa pemimpin utama UMNO seperti Zahid Hamidi, Mohamad Hasan, Najib Razak, Khaled Nordin, Asyraf Wajdi Dusuki dan yang lain-lain telah lebih awal memberi penegasan mengenai perkara tersebut.
Semuanya senada mengatakan kerjasama mereka dengan Muhyiddin dan Bersatu serta keberadaan dalam PN hanyalah sehingga Parlimen dibubarkan saja.
Selepas itu, komitmen dan tumpuan UMNO adalah hanya untuk bersama Pas dalam Muafakat Nasional serta akan mengucapkan “bye bye” kepada PN, Bersatu dan Muhyiddin.
Beberapa hari yang lalu, susulan Muhyiddin mahu mendaftarkan PN sebagai sebuah gabungan yang sah, beberapa pemimpin UMNO dengan tegas menolaknya idea tersebut.
Antara mereka ialah Pengerusi UMNO Selangor yang baru dilantik sebagai Pengerusi MISC dan Ahli MT UMNO, Dr. Puad Zarkashi.
Nada kedua-duanya cukup keras dengan gambaran yang sangat jelas bahawa Bersatu tiada dalam pertimbangan UMNO untuk diajak bersama menghadapi PRU15 akan datang.
Ketua Pemuda UMNO, Asyraf Wajdi turut mengulangi penegasannya sebelum ini bahawa Muafakat Nasional yang dianggotai UMNO dan Pas hanya akan mempertahankan PN sehingga PRU15 saja.
Habis, apa jadi selepas itu dan untuk menghadapi PRU15 nanti?
Berdasarkan rangkuman kenyataan para pemimpin UMNO itu, adalah amat jelas dan tidak diragui bahawa PN, Muhyiddin dan Bersatu akan ditinggalkan terkontang-kanting sendirian dalam menghadapi PRU15 akan datang.
Nampaknya, walaupun diajak bersama membentuk kerajaan, diberikan jawatan menteri, timbalan menteri dan puluhan lagi mengetuai GLC, UMNO langsung tidak mahu mengenang budi Muhyiddin untuk bersama-sama dengan beliau dan Bersatu mengikat kasih melebihi tempoh PRU15.
Ikatan kasih UMNO hanya semata-mata kepada Pas saja.
Sebaik Parlimen dibubarkan dan PRU15 diadakan, bermakna ketika itu terlerailah hubungan dan ikatan kasih antara UMNO dengan Muhyiddin dan Bersatu.
Sementara UMNO disertai BN akan bersama dengan Pas dalam MN, Muhyiddin dan Bersatu selepas itu pandai-pandailah membawa diri.
Keadaan ini tak ubah menjadikan hubungan UMNO dengan Muhyiddin dan Bersatu seperti orang yang bernikah secara mutaah – cukup tempoh, pasangan mesti diceraikan.
Walau sebaik mana sekali pun layanan diberikan, sedap masakan yang dihidangkan dan kemewahan diberikan, tetapi kerana ia hanya pernikahan mutaah, bila sampai tempohnya, pasangan tetap ditinggal atau diceraikan.
Itulah sebenarnya gambaran tepat hubungan UMNO dengan Muhyiddin dan Bersatu ketika ini, hubungan mereka tidak lebih seperti pernikahan mutaah yang sudah diharamkan dalam Islam.
Dalam politik pula, rasanya inilah satu-satunya pernikahan mutaah yang pernah terbentuk di negara kita.
Dengan dicerai dan ditinggalkan, kemudian bertanding sendirian, Bersatu dan Muhyiddin hampir tiada lagi masa depan untuk bersaing dengan PH mahupun MN.
Nak ucapkan apa kepada Muhyiddin dan Bersatu dalam hal ini?
Rasa kesian dan simpati atau padan muka?
(Shahbudindotcom 08/06/2020)

0

0

votes
Article Rating
Kongsikan artikel ini


‘MENYEPAK’ BERSATU, SATU2NYA PILIHAN UMNO UNTUK KEMBALI MENDUDUKI KERUSI PERDANA MENTERI

Pas melalui Setiausaha Agungnya, Takiyuddin Hassan semalam cuba meyakinkan bahawa kerjasama semua parti dalam Perikatan Nasional (PN) adalah mantap dan sentiasa dalam keadaan bersiap sedia menghadapi PRU15.
Tambah beliau, segala spekulasi mengenai kerapuhan PN adalah bersifat khabar angin semata-mata.
“PAS yakin parti-parti yang membentuk PN telah bersedia untuk memacu tenaga dan jentera bagi melengkapkan persiapan dan kesiapsiagaan, termasuk memuktamadkan pembahagian kerusi bagi menghadapi PRU15 meskipun tarikhnya belum diputuskan.
“PAS juga amat yakin kerjasama dan sikap bertoleransi semua anggota PN kini akan menguatkan lagi kedudukan kerajaan PN sama ada di peringkat persekutuan mahupun negeri-negeri,” katanya dalam satu kenyataan.
Bagaimanapun, tidak lama kemudian UMNO telah tampil menyanggah kenyataan Pas tersebut.
Naib Presiden UMNO, Khaled Nordin berkata, kenyataan Takiyuddin itu hanyalah merupakan keyakinan Pas semata-mata, sedangkan parti-parti dalam PN masih belum ada sebarang komitmen mengenai persediaan menghadapi PRU15.
“Kenyataan itu tidak lebih hanya mencerminkan keyakinan PAS saja. Kita belum bincang apa-apa pun,” tegas bekas Menteri Besar Johor itu lagi.
Maka, apa makna semua ini?
Maknanya tidak lain ialah UMNO sekali lagi membuktikan ia tidak mahu mendukung PN dan bersama Bersatu serta Muhyiddin Yassin dalam PRU akan datang.
Oleh kerana Bersatu adalah parti serpihan UMNO, menerima parti itu untuk bersama-sama menghadapi pilihanraya bermakna mereka perlu berkongsi dari segi pembahagian kerusi.
Dalam keadaan Bersatu porak-peranda, berpecah, ahli tidak seramai mana, cawangan dan akar umbi tiada, berbahagi kerusi dengan parti itu lebih merugikan UMNO, walaupun ketika ini Muhyiddin selaku Presiden Bersatu adalah Perdana Menteri.
Tetapi, jangankan untuk jangka panjang, untuk menghadapi PRU akan datang saja pun, tanpa pertolongan UMNO, Bersatu tidak akan mampu ke mana-mana.
Dalam PRU14 lalu, kemenangan Bersatu di kerusi Parlimen dan BN banyak dibantu oleh jentera PH yang lebih tersusun serta sokongan pelbagai kaum.
Untuk itu, selain UMNO mempunyai lebih banyak kerusi, di tambah dengan kedudukan Bersatu yang tidak stabil dan terlalu lemah, mengenepikannya sama sekali dalam PRU15 adalah pertimbangan yang paling munasabah bagi UMNO.
Bersama BN dan Pas, disertai tiupan slogan Melayu Islam, meskipun belum ada jaminan seratus-peratus, UMNO tentu saja mempunyai keyakinan yang tinggi untuk memenangi PRU akan datang tanpa ada Bersatu bersama mereka.
Dalam erti kata lain, “menyepak” Bersatu dan Muhyiddin adalah pilihan yang tidak dapat dielakkan lagi bagi UMNO.
Lagi pun, sejak lebih 60 tahun biasa duduk di kerusi Perdana Menteri, UMNO sebenarnya mula berasa janggal membiarkan parti lain, apalagi parti kecil yang berpecah dan tidak stabil seperti Bersatu, bertakhta di atas mereka.
Tambahan lagi, baik Presiden UMNO, Zahid Hamidi atau bekas Presidennya, Najib Razak, kedua-duanya kini sedang mengintai dengan serius untuk menjadi Perdana melalui kerjasama dengan Muafakat Nasional bersama Pas.
Jika kedua-duanya terhalang mencapai impian kerana hukuman penjara atas kes mahkamah yang sedang dihadapi sekarang, Timbalan Presiden UMNO, Mohamad Hasan dan Hishammuddin Hussein yang berada di lapisan kedua juga mempunyai naluri serta impian yang sama untuk menduduki kerusi Perdana Menteri.
Pokoknya, dengan deretan pemimpin sendiri ramai yang menanti, UMNO tidak akan membiarkan pemimpin daripada parti lain menjadi Perdana Menteri selepas PRU15 nanti.
Bagi mencapai impian tersebut, pasti saja ia lebih mudah dengan cara mengenepikan Bersatu, sebaliknya jika bersama PN di mana Perdana Menteri sedia ada adalah Muhyiddin, dengan sendirinya terlepaslah peluang UMNO menduduki semula kerusi yang diimpi-impikan itu.
(Shahbudindotcom 09/06/2020)

0

0

votes
Article Rating
Kongsikan artikel ini


SELAMATKAN MALAYSIA UNTUK KALI KEDUA!!

Semua tumpuan seluruh negara petang tadi adalah kepada mesyuarat Majlis Presiden PH di pejabat PKR yang turut dihadiri oleh Tun Mahathir Mohamad daripada Bersatu dan Shafie Apdal selaku Presiden Warisan.
Sebelum mesyuarat, Tun Mahathir dilaporkan telah mengadakan pertemuan tertutup dengan Anwar Ibrahim selaku Pengerusi PH dan Presiden PKR.
Mesyuarat petang tadi menjadi tumpuan kerana ia dijangka akan memutuskan siapa calon Perdana Menteri yang disepakati dalam usaha PH mengambil alih semula kerajaan dalam tempoh terdekat ini.
Walaupun dikhabarkan telah ada kata putus berhubung perkara tersebut, tetapi sebagaimana yang dimaklumkan melalui kenyataan media PH, keputusan itu akan dimuktamadkan dalam tempoh seminggu lagi.
Adalah dipercayai, dalam tempoh seminggu ini akan digunakan untuk memaklumkan keputusan tersebut kepada parti masing-masing sebelum ia kemudian diumumkan secara rasmi sama ada Tun Mahathir atau Anwar adalah calon Perdana Menteri PH yang telah dipersetujui secara rasmi.
Dengan adanya calon Perdana Menteri itu, laluan untuk mengambil alih kerajaan kini lebih terbuka buat PH dengan tiga kaedah yang bukan lagi rahsia.
Pertama, mengumpul SD atau Akuan Bersumpah melebihi 112 Ahli Parlimen yang akan dipersembahkan kepada Yang Dipertuan Agong.
Kedua, melalui usul undi tidak percaya dalam Sidang Parlimen selama 25 hari bermula 13 Julai depan.
Ketiga, dengan cara menolak Belanjawan 2021 melalui undian dalam Sidang Parlimen pada Oktober akan datang.
Siapa pun calon Perdana Menteri yang telah dipersetujui, harapan rakyat sebenarnya amat tinggi agar PH kembali sebagai kerajaan sebagaimana mandat yang diberikan pengundi pada PRU14 lalu.
Oleh itu, PH harus bergerak dengan nada yang sekata serta tersusun dalam perancangannya bagi mengambil alih kerajaan ini lantaran majoriti PN hanya sekitar satu atau dua undi saja.
Selain itu, diberitakan ramai lagi dalam PN yang hanya menunggu masa saja untuk memberi sokongan kepada PH disebabkan berbagai-bagai faktor.
Siapa pun yang mahu memberi sokongan, secara idealnya tidak ada masalah untuk PH menerimanya, kecuali kelompok yang sah pengkhianat dan perosak yang telah dikenalpasti dan dikenali ramai sebelum ini.
Kepada penyokongTun Mahathir dan Anwar pula, mulai sekarang mereka juga harus mengurangkan pergeseran sesama sendiri dan menerima siapa saja yang telah dipersetujui sebagai calon Perdana Menteri PH.
Ini kerana, yang penting sekali ialah mengembalikan semula PH ke tampuk kuasa demi menyelamatkan kembali negara daripada pelbagai kerosakan yang semakin ketara dirasai semenjak 100 hari Muhyiddin Yassin dan PN, gabungan parti tidak berdaftar serta caca marba, menguasai Putrajaya.
Selamatkan Malaysia buat kali kedua, dengan yang pertama menumbangkan BN pada PRU 2018 lalu, adalah perjuangan murni untuk mereka yang cintakan negara ini.
(Shahbudindotcom 09/06/2020)

0

0

votes
Article Rating
Kongsikan artikel ini


RENUNGAN 100 HARI PN – LEGASI JENIS APAKAH MUHYIDDIN AKAN TINGGALKAN UNTUK GENERASI AKAN DATANG?

Hari ini genap 100 hari pentadbiran kerajaan pimpinan Tan Sri Muhyiddin Yassin.
Kita sedia maklum bagaimana kerajaan yang ada pada hari ini tercipta dan berdiri dengan perencanaan beberapa tokoh dan babak pengkhianatan kepada amanah dan mandat yang diberi rakyat.
Namun, bukan ruang ini dan ketikanya untuk membincangkan perkara tersebut.
Saya ingin mula dengan mengucapkan tahniah kepada para barisan hadapan yang berusaha dan bertungkus lumus berdepan dengan hentakan COVID-19 ke atas negara dan warga.
Tidak lupa juga kepada Kementerian Kesihatan dan kakitangan kerajaan dalam menggembeleng seluruh upaya dan kekuatan tatkala memastikan wabak ini ditundukkan.
Namun, izinkan saya mengenengahkan beberapa perkembangan lain yang pada hemat saya membimbangkan.
Pertama, langkah Tan Sri Muhyiddin Yassin menyogok ahli-ahli Parlimen dengan jawatan di syarikat-syarikat berkaitan kerajaan (GLC) adalah langkah kebelakang dan bertentangan dengan aspirasi rakyat Malaysia yang mahukan jabatan-jabatan ini bebas dari cengkaman dan pengaruh politik.
Seperti yang didedahkan dalam satu audio yang tular baru-baru ini, Muhyiddin sememangnya berhasrat untuk membeli dukungan ahli-ahli Parlimen melalui ‘scheme of things’.
Sehingga hari ini beliau masih belum memberikan apa-apa respon terkait ini. Di dalam bahasa Inggeris, ini disebut sebagai ‘deafening silence’.
Kedua, sebaik mengumumkan kabinet beliau pada bulan Mac yang lalu, Muhyiddin juga berikrar kepada rakyat Malaysia agar ahli-ahli kabinet akan melakukan pengisytiharan harta sebagai komitmen kepada kebertanggungjawaban dan akauntabililiti.
Sehingga hari ini, ia masih belum dilaksanakan dan rakyat tertanya-tanya apakah kerajaan hari ini masih berdiri sebagai sebuah kerajaan yang punya tanggungjawab dan ketelusan.
Ketiga, perkembangan kes-kes pecah amanah, rasuah dan penggubahan wang haram melibatkan Riza Aziz dan yang terbaru Tan Sri Musa Aman.
Ini memberi gambaran jelas kepada orang ramai bahawa akan ada ramai lagi jerung lain yang akan dibebas dan dilepaskan.
Apakah cukup dan munasabah dengan penjelasan yang diberikan?
Kerajaan hari ini seolah-olah berusaha keras untuk membalikkan usaha Pakatan Harapan memperbaiki Malaysia di mata dunia.
Transparency International Corruption Perception Index meletakkan Malaysia di tangga 51 pada tahun 2019 berbanding 61 pada tahun 2018.
Apakah tahun 2020 akan tenat berbanding tahun-tahun sebelum ini?
Muhyiddin telah melakukan beberapa pengumuman terkait Covid-19 yang melibatkan berbilion ringgit tanpa diimbangi Parlimen.
Telah saya suarakan dalam pelbagai medium bahawa kerajaan mesti membentangkannya di Parlimen agar perincian dapat dipastikan, dan apa yang mustahak adalah untuk mengelak kebocoran dan ketirisan dari berlaku dan seterusnya menafikan hak kumpulan sasar.
Negara-negara seperti Amerika Syarikat, Britain, Jepun, Korea Selatan, termasuk jiran kita Singapura meluluskan pakej rangsangan melalui badan Parlimen atau Kongres.
Apa yang menghalang Perdana Menteri dari mengambil contoh dan teladan yang sama?
Legasi jenis apakah yang Perdana Menteri dan kerajaan hari ini akan tinggalkan kepada generasi akan datang?
ANWAR IBRAHIM
Presiden PKR
9 Jun 2020.

0

0

votes
Article Rating
Kongsikan artikel ini


DARIPADA RAIS DAN RADZI YANG SUDAH TUA, KENAPA TIDAK DILANTIK AHLI MPT BERSATU YANG MUDA SEBAGAI SENATOR?

Lima lagi diumumkan dilantik sebagai senator dalam majlis angkat sumpah yang bakal diadakan pada Selasa, 12 Jun ini.
Mereka ialah Dr. Rais Yatim, Radzi Sheikh Ahmad, Idris Ahmad, Zahid Md Arip dan Balasubramaniam A/L Nachiapan.
Dr. Rais dan Radzi adalah bekas menteri UMNO, tetapi kedua-duanya telah melompat menyertai Bersatu sebaik saja UMNO hilang kuasa pada PRU14 lalu.
Dr. Rais kini adalah Pengerusi Bersatu Negeri Sembilan, manakala Radzi tidak diketahui apa kedudukannya dalam Bersatu.
Zahid pula adalah Ahli MPT Bersatu dan bekas Setiausaha Politik Tun Mahathir Mohamad, sementara Idris adalah Naib Presiden Pas dan Balasubramaniam merupakan Ketua Dewan Himpunan Penyokong Pas.
Daripada lima lantikan kali ini, rasanya perlantikan paling tidak wajar ialah melibatkan Dr Rais dan Radzi kerana kedua-duanya sudah dikira “menopause” politik dan peluang tersebut sepatutnya diberikan kepada pelapis muda dalam Bersatu.
Dari segi Zahid, sebagaimana banyak dipaparkan dalam media, beliau ada sumbangannya yang tersendiri kepada Muhyiddin dalam persengketaan Presiden Bersatu itu dalam Tun Mahathir sebelum ini.
Dengan yang demikian, kewajaran memberi jawatan Senator kepadanya tidaklah menghairankan, apalagi untuk dipertikaikan.
Idris dan Balasubramaniam tentunya dilantik sebagai Senator atas pertimbangan membalas jasa Pas yang kini berada dalam PN dan agak kuat mempertahankan Muhyiddin sebagai Perdana Menteri.
Tetapi, apa asas atau kewajaran melantik Dr. Rais dan Radzi sebagai Senator?
Berbanding melantik Dr Rais dan Radzi yang pernah menikmati pelbagai jawatan dalam kerajaan di era BN, bukankah lebih baik pemimpin muda atau pelapis daripada Bersatu, seperti ramai Ahli MPTnya yang tiada apa-apa nikmat jawatan dalam kerajaan sekarang, diberikan peluang itu?
Asyik yang tua saja diberi jawatan, bila pula golongan pelapis ada peluang untuk belajar menjadi pemimpin masa depan?
(Shahbudindotcom 11/06/2020)

0

0

votes
Article Rating
Kongsikan artikel ini


PERTANYAAN RAKYAT BAWAHAN – PEMIMPIN MANA PULA DIBEBAS SELEPAS INI?

1. Pada 9/5/2018, rakyat Malaysia sanggup berdiri lama dan beratur panjang di pusat-pusat pengundian bagi membuat perubahan politik yang amat drastik tapi dengan secara aman dan demokratik. Tanpa dipaksa, mereka memilih PH dan menolak BN.
2. Dari segi perundangan, tiada siapa boleh menafikan banyak perubahan positif yang dilakukan oleh Kerajaan PH.
Antaranya, pejabat Peguam Negara yang di bawah pengendalian seorang peguam yang senior memperlihatkan “political will” mendakwa beberapa “ikan jerung”. Saya yakin rakyat yang membuat perubahan pada 9/5/2018 itu amat gembira.
3. Selaku mantan timbalan menteri undang-undang Kerajaan PH, saya sering ditanya bilakah para “jerung politik” yang didakwa itu hendak dijatuhi hukuman oleh mahkamah. Jujurnya, agak sukar untuk menerangkan kepada mereka tentang kerumitan sistem dan proses perundangan.
4. Ramai dari rakyat yang mungkin sukar memahami kenapakah mereka yang dituduh dengan pelbagai tuduhan jenayah yang berat -misalnya tuduhan rasuah atau penggubahan wang haram berbilion ringgit-masih boleh dibenarkan ber”keliaran” di merata tempat, berselfie, berkempen dan lain-lain.
5. Rakyat ,secara umumnya , tidak begitu berminat untuk tahu apabila saya terangkan misalnya tentang doktrin ” seseorang yang didakwa di mahkamah dianggap tidak bersalah kecuali setelah dibuktikan bersalah” , konsep ” rule of law”, konsep ” fair trial”, konsep pemisahan kuasa eksekutif dan Peguam Negara atau Mahkamah dan konsep jaminan ( bail ).
6. Bagi rakyat ” para jerung politik” ysng didakwa dan dilihat telah menyusahkan negara/mereka perlu dan wajar dihukum segera. Buktinya, kata mereka, kami telah menolak mereka dalam pilihan raya. Maka, kata mereka, kerja kamu ( Kerajaan) adalah ” humban mereka dalam penjara dan bagi mereka reput di sana”.
Itulah , lazimnya, hujah mereka yang bersalut kemarahan mereka kepada saya misalnya.
7. Ya, amat sukar untuk menerangkan perbezaan ” hukuman politik” dan ” hukuman undang-undang” ke atas para aktor politik yang dianggap oleh rakyat telah melakukan jenayah. Prosesnya berbeza. Kaedah pembuktiannya juga berbeza. Ya, secara relatif, lebih mudah mensabitkan seseorang ahli politik yang korup melalui “hukuman politik”. Ini kerana, antara lain, proses pembuktian bersalahnya jauh lebih ringan dan jauh lebih mudah dibandingkan melalui proses undang-undang di mahkamah.
8. Mungkin , atas dasar itu, tidak sedikit rakyat yang agak ” marah” dan ” kecewa” kepada PH kerana , bagi mereka, pesalah yang “dihukum” melalui pilihanraya masih tidak dihukum melalui “mahkamah”.
Ironinya ketegasan Kerajaan PH untuk berpegang kepada prinsip ” kedaulatan undang-undang” ( rule of law) dan prinsip ” perbicaraan yang adil” ( rule of law) menyaksikan para pemimpin PH pula yang dimarahi dan dikritik secara pedas dan konsisten oleh para penyokong mereka sendiri.
9. Ya, ianya amat sukar. Tetapi, bagi saya, itulah prosesnya. Bukan mudah untuk membuat perubahan di dalam satu negara yang boleh dikatakan segala sendi-sendi utama di negara itu telah rapuh dan rosak secara teruk. Tapi, itulah jalan yang PH kena dan perlu tempuhi . Amat sukar dan berliku.
Boleh sahaja Kerajaan PH memilih cara yang lebih mudah dan lebih segera bagi ” menghukum” ” para jerung politik”. Mungkin cara sebegitu boleh menggembirakan para penyokong sendiri dalam jangkamasa pendek. Namun, maaf, itu bukan perubahan yang hakiki. Perubahan atas dasar dendam semata-mata tidak baik kepada negara pada jangkamasa panjang. Ia bukan perubahan yang ” genuine”.
10. Takdir Allah di saat para pemimpin Kerajaan PH sedang serius berfikir, merancang dan melaksanakan proses perubahan tersebut, rupanya ada pihak yang berfikir lain. Maka, berlakulah apa yang berlaku. Kerajaan PH yang dinaikkan melalui mandat rakyat dijatuhkan oleh Kerajaan PN yang terbina melalui pengkhianatan mandat rakyat. Puncanya hanya satu -kerakusan nafsu serakah!
11. Terbukti kini wujudnya beberapa insiden yang menunjukkan seolah-seolah negara ini sedang bergerak mengundur ke belakang – pra 9/5/2018- iaitu rakyat negara ini seolah-olah masih berada di dalam budaya dan persekitaran pemerintahan BN. Jika dahulu BN, sekarang PN. Malangnya, DNAnya masih tetap sama.
12. Dari aspek perundangan, boleh jelas kelihatan ketidaksamaan perlakuan ke atas rakyat yang tidak berdaya dan pemimpin yang berkuasa di hadapan undang-undang.
Pada mulanya, rakyat hanya melihat ketidaksamaan undang-undang dalam memperlakukan pemimpin dan kaum kerabat mereka yang melanggar PKP di satu pihak dan rakyat bawahan di satu pihak yang lain. Namun nampaknya ketidaksamaan itu tidak terhenti di situ sahaja.
13. Bila tertuduh yang berhadapan dengan jenayah yang ada kaitan dengan skandal 1MDB boleh dilepaskan tanpa dibebaskan hanya kerana bersetuju dan bersedia untuk memulangkan sejumlah wang tertentu, kecurigaan rakyat perkara sebegitu mungkin akan berulang benar-benar berlaku. Kali ini seorang lagi pemimpin yang berhadapan dengan 46 pertuduhan jenayah pula dibebaskan.
Soalan yang “legitimate” dari rakyat bawahan ” pemimpin mana pula selepas ini? ” dalam keadaan rakyat bawahan dihukum 15 bulan penjara kerana mencuri petai!
14. Almarhum YM Tun Raja Azlan Shah dalam satu penghakimannya iaitu dalam kes ” Public Prosecutor v Tengku Mahmood Iskandar and Anor ( 1973 ) 1 MLJ 128 memulakan penghakimanya dalam kes tersebut dengan kata kata yang menarik.
Terjemahan ke bahasa melayu berbunyi lebih kurang seperti berikut :-
” Hari ini bukan sangat Responden ,yang sedang menghadapi perbicaraan, yang dibicarakan tetapi keadilan itu sendiri ( yang sedang dibicarakan). Berapa banyak kadar keadilan bagi keadilan itu sendiri? Jika mahkamah berusaha untuk meletakkan keseimbangan antara dua neraca- kepentingan tertuduh dan kepentingan masyarakat , maka saya ingin katakan bahawa keadilan itu adalah bersifat adil ( justice is just ) .Tujuan keadilan itu mestilah keseimbangan dan kesaksamaan”.
15. Almarhum juga berkata :-
” …Perkara 8 Perlembagaan Persekutuan yang berkata semua orang adalah sama di sisi undang-undang. Ia bermaksud, secara tersirat, hanya ada satu sahaja set undang-undang di negara ini di mana semua rakyat adalah tertakluk kepadanya. Bagi kami, setiap warganegara, tanpa mengira status rasmi atau status sosial mereka, adalah di bawah pertanggungjawaban yang sama bagi setiap tindakan yang dilakukan tanpa justifikasi undang-undang. Kesaksamaan semua orang di hadapan undang-undang meninimakan kezaliman”
16. Nabi s.a.w telah lama meingatkan kita dalam satu petikan hadith yang antara lain, berbunyi, mafhumnya :-
“..hanyasanya mereka yang binasa sebelum kamu bahawasanya mereka jika ada di antara mereka yang mencuri itu di kalangan orang-orang mulia ( الشريف ) , maka dibiarkan sahaja ( tidak dihukum) , dan apabila yang mencuri di kalangan mereka itu orang yang lemah ( الصعيف ) , maka ditegakkan hukuman hadd ke atas mereka..”
والله اعلم
Mohamed Hanipa Maidin
Ahli Parlimen Sepang
11/6/2020.

0

0

votes
Article Rating
Kongsikan artikel ini


MUHYIDDIN – PM PALING LEMAH, PENAKUT TAPI REALITINYA KUAT BERPOLITIK

Sempena 100 hari Muhyiddin Yassin menjadi Perdana Menteri pada 9 Jun lalu, ternampak begitu banyak puji-pujian dan sanjungan yang sengaja direka dikalungkan terhadapnya.
Terutama media arus perdana, pengampu dalam media sosial, pensyarah universiti dan tidak terkecuali pemimpin Pas, mereka dilihat bukan main gigih lagi memberi pujian kepada Muhyiddin.
Terlihat pujian dan sanjungan terhadap Muhyiddin ini melebihi apa yang pernah diterima oleh mana-mana Perdana Menteri sebelum ini ketika mereka melepasi tempoh 100 hari memegang jawatan tersebut.
Tak tahulah, mungkin kerana kedudukan Muhyiddin yang tidak begitu stabil dan cara beliau menjadi Perdana Menteri pula tidak mengikut normal yang sepatutnya, bak kata Duta ke Timur Tengah bertaraf menteri – ikut tebuk atap – maka pujian dan sanjungan sebegitu rupa sengaja diolah untuk menenggelamkan ketidakstabilan yang ada.
Ada yang mengatakan dalam tempoh 100 hari ini Muhyiddin telah berjaya mengemudi negara dengan cemerlang, tidak berpolitik, hanya fokus kepada rakyat, layak diberikan markah A, rakyat lebih gembira dan bermacam-macam lagi kata-kata pujian yang tentunya mampu membuatkan songkok di kepalanya jadi lebih ketat daripada biasa.
Cuma yang agak sedikit musykil, tidak ternampak ada pemimpin UMNO turut ghairah memberi pujian kepada Muhyiddin berbanding rakan daripada Pas yang baru merasa nikmat jawatan dalam kerajaan.
Tetapi, jika kita jujur dan benar-benar melihat menggunakan kaca mata atau teropong yang putih bersih, bukan disaluti limpahan duniawi bertaraf menteri, benarkah Muhyiddin seorang Perdana Menteri yang boleh dikira berjaya dan layak diberi markah A?
Benarkah juga beliau seorang Perdana Menteri yang tidak berpolitik dalam tempoh 100 hari, sebaliknya hanya mengutamakan rakyat semata-mata?
Hakikat paling nyata ialah Muhyiddin belum teruji lagi kedudukannya kerana sejak menjadi Perdana Menteri, beliau bukan saja mengelak untuk mengadakan sidang Parlimen, malah tidak pernah sama sekali berdepan wartawan secara langsung.
Dengan itu, kita tidak tahu sama ada beliau benar-benar ada sokongan majoriti atau sebaliknya.
Lantaran tidak berani mengadakan sidang Parlimen, malah menangguhkan daripada 9 Mac kepada 18 Mei, kemudian menangguhkan sekali lagi kepada 13 Julai depan, itu pun belum dipastikan sama usul undi tidak percaya akan dibenar dibentang atau terus dihalang, tanggapan mudah ialah beliau masih tidak cukup sokongan di dalam Parlimen.
Jika benar sudah ada sokongan, kenapa mesti menangguh-nangguhkan sidang Parlimen?
Walaupun sudah 100 hari memegang kuasa, Muhyiddin juga satu-satunya Perdana Menteri yang tidak pernah berdepan secara langsung dengan wartawan.
Beliau hanya berani muncul melalui perutusan khas beberapa kali di depan kamera dan tanpa pertanyaan wartawan kemudiannya.
Walaupun Covid-19 mungkin merupakan alasan beliau tidak menghadiri pelbagai majlis yang dihadiri wartawan, tetapi tidak ada salahnya pun jika beliau bertemu media, misalnya setiap kali selepas menyampaikan perutusan khas, asalkan penjarakan sosial sentiasa dijaga.
Soalnya, kenapa setelah lebih 100 hari masih lagi tidak ada ruang untuk wartawan bertanya soalan secara langsung kepadanya?
Kalau ada sidang media, dapatlah kita menyaksikan sama ada beliau benar-benar petah dan mampu menjawab soalan wartawan, antaranya berkaitan kedudukan dirinya, kedudukan kerajaan yang diketuainya, serangan pembangkang, hubungan dengan UMNO dalam PN, bila PN akan didaftarkan, kewangan negara, program jangka panjang untuk rakyat pasca Covid-19 dan berbagai lagi.
Daripada situ, barulah kita boleh melihat sama ada Muhyiddin layak diberi markah A atau tidak?
Sekarang ini, bukan saja semua persoalan itu tergantung tanpa jawapan daripada mulut Muhyiddin sendiri, beliau juga tidak menampilkan sesuatu yang meyakinkan dan jelas untuk membawa negara ini ke arah mana dalam tahun-tahun mendatang selepas ini.
Asyik duduk di pejabat saja, kemudian balik ke rumah dan tidak mendedahkan perancangannya, maka kita semua jadi kabur mengenai hala tujunya sebagai ketua kerajaan.
Sebagaimana kita kabur mengenai sokongan yang ada di belakangnya, begitulah juga kita kabur sebenarnya tentang hala tujunya.
Benarkah beliau seorang yang menjaga kepentingan rakyat turut tidak diketahui dengan jelas kerana dengan banyak duduk di pejabat, yang terpapar hanyalah keghairahannya melantik Ahli-Ahli Parlimen mengetuai GLC, menyusun lantikan politik melibatkan pemimpin-pemimpin Bersatu serta menyingkirkan musuh-musuh politiknya, termasuk Tun Mahathir Mohamad yang merupakan pengasas parti itu.
Jadi, siapa kata dalam tempoh 100 hari ini Muhyiddin tidak berpolitik?
Memang beliau tidak banyak, malah hampir tidak ada bercakap tentang politik, tetapi semua tindakan dan kerjanya daripada pejabat lebih banyak melibatkan unsur-unsur politik dan mengukuhkan kedudukan berbanding kerja hakikinya sebagai Perdana Menteri di sebalik dalam masa yang sama berlagak suci dengan mengatakan rakyat muak dengan cerita-cerita politik.
Melalui kaca mana apa sehingga pemimpin Pas sanggup mengatakan rakyat kini lebih gembira di bawah kepimpinan Muhyiddin?
Siapa yang gembira – rakyat, pengampu dan penyokong Muhyiddin atau Pas kerana baru banyak diberi jawatan dalam GLC serta Senator?
Meskipun dengan bantuan kuasa sebagai Perdana Menteri yang ada dalam genggamannya, tindakan-tindakan politik Muhyidddin setakat ini menampakkan hasilnya lebih memihak kepadanya, tetapi persepsi umum, jika diperhatikan telah jatuh merudum lantaran kedudukan rakyat banyak dikebelakangkan, selain gambaran umum bahawa beliau adalah Perdana Menteri yang paling lemah dan penakut dalam sejarah negara.
Dalam banyak segi, Muhyiddin ternyata jauh lebih lemah serta penakut berbanding Tun Abdullah Badawi yang tidak mampu bertahan lama sebagai Perdana Menteri dan Najib Razak yang akhirnya berjaya dijatuhkan melalui PRU14, tetapi jauh lebih kuat menggunakan kedudukan dalam kerajaan untuk politik berbanding kedua-duanya.
(Shahbudindotcom 12/06/2020)

0

0

votes
Article Rating
Kongsikan artikel ini


APAKAH TULISAN DR. MAZLEE SUATU PETUNJUK AWAL JIKA TUN M JADI PM, JANJI SERAH KUASA KEPADA ANWAR BAKAL DIMUNGKIRI SEKALI LAGI?

Membaca dan meneliti tulisan bekas Menteri Pendidikan, Dr. Mazlee Malek bertajuk “Galah Sejengkal Tun Dr. Mahathir”, sekurang-kurangnya dua persoalan timbul daripadanya.
Pertama, sementara beliau mengatakan jawatan Perdana Menteri ke-9 tidak seharusnya dijadikan hak mutlak untuk Anwar Ibrahim, kenapakah beliau seolah-olah mahu menjadikan jawatan tersebut dimutlakkan pula kepada Tun Mahathir Mohamad?
Apakah istimewanya Tun Mahathir yang hanya ada 5 kerusi bersamanya sehingga perlu menobatkannya sebanyak tiga kali sebagai Perdana Menteri dan apakah hanya bekas Perdana Menteri itu saja yang mampu menarik tambahan 5 lagi kerusi lagi untuk menjadikan jumlah 107 yang dimiliki PH sekarang sebagaimana yang diumumkan Anwar dapat ditingkatkan kepada angka 112 bagi “mencapai buah-buah ranum di puncak”?
Dengan gambaran yang diberinya bahawa galah sejengkal Tun Mahathir lebih lebih penting daripada galah sedepa yang sedang dimiliki Anwar untuk PH kembali semula menjadi kerajaan, adalah jelas Dr. Mazlee terlalu ingin memuliakan Pengerusi Bersatu yang telah diumumkan keahlian partinya terpecat oleh Muhyiddin Yassin, Presiden Bersatu, baru-baru ini.
Sepatutnya Dr. Mazlee sedar, jika pun angka yang sedikit mahu dimuliakan, beliau tidak patut meremehkan orang lain yang mempunyai angka yang lebih besar.
Apatah lagi, selain dalam amalan demokrasi, banyak sisi lain dalam kehidupan juga, walau bukan suatu kewajipan, turut memfaktorkan angka yang banyak lebih wajar dihormati dan diberikan kedudukan tinggi berbanding angka yang sedikit.
Kedua, Dr. Mazlee juga menyebut, selain berpotensi menggenapkan angka 107 menjadi 112, Tun Mahathir juga, jika menjadi Perdana Menteri semula, didakwanya mampu mencapai jumlah angka yang lebih menakjubkan iaitu sehingga 148 iaitu majoriti dua pertiga bagi PH.
Tulis Dr Mazlee seterusnya – “Analoginya mudah. Galah Dato’ Seri Anwar Ibrahim hanya mampu mencapai 92 atau lebih sedikit tetapi tidak mampu melepasi 112, sebaliknya sekiranya disambung dengan galah sejengkal Tun Dr Mahathir, maka angka 112 boleh dilepas. Bahkan 130 atau lebih sedikit pun boleh dijangkau.
“Tun Dr Mahathir boleh ‘ramp-it’ sehingga 148 jika betul rundingan dan percaturannya. Dengan menambah galah sejengkal Tun Dr Mahathir dengan galah Dato’ Seri Anwar Ibrahim, maka buah-buah yang banyak di bahagian atas pokok boleh dikait dengan mudah.
“Apabila angka 112 ini telah dicapai, galah sejengkal ini akan digunakan lagi untuk membawa angka ini kepada 130. Analoginya mudah, galah 112 ini akan berupaya menggoncangkan pohon-pohon ‘buah 18’ yang lain walaupun tinggi.
“Dan apabila angka telah mencapai 130, pohon-pohon berbuah 17 (asalnya 21) pun akan turut rapuh untuk dipetik oleh galah sejengkal. Ianya bagus jika mahukan sebuah kerajaan yang stabil dengan bilangan ahli parlimen mencapai 148 sekurang-kurangnya.”
Dalam konteks ini, tiga soalan mudah buat Dr Mazlee – pertama, kenapa sepanjang 22 bulan menjadi Perdana Menteri bersama PH sebelum ini, Tun Mahathir tidak pernah mampu mencapai angka 148 bagi menjadikan kerajaan yang dipimpinnya ada kekuatan dua pertiga?
Kenapa baru sekarang imaginasi angka 148 itu ditimbulkan?
Kalau 22 bulan tidak mampu, apakah dengan hanya janji untuk menjadi Perdana Menteri sekali lagi bagi tempoh enam bulan sebelum menyerahkan kuasa kepada Anwar, Tun Mahathir benar-benar berupaya menarik sehingga angka 148 itu?
Yang kedua, harus difahami kekuatan pembangkang, khususnya PH sekarang ini adalah simbol keupayaan Anwar menggerakkan perjuangan reformasinya sejak lebih 20 tahun lalu.
Anwar hampir berjaya mengalahkan BN pada pilihanraya 2013 dengan kemampuan pertama kali merampas keunggulan undi popular sebanyak 52 peratus, tetapi tidak dapat beraksi pada PRU14 kerana berada di penjara.
Meski di penjara di mana beliau terus memainkan peranan dengan mengeluarkan pelbagai kenyataan serta saranan secara aktif, kekuatan PH tidak pernah berkurang sepanjang ketiadaannya secara nyata.
Memang Tun Mahathir yang mengetuai PH mencapai kejayaan pada PRU14, tetapi sebahagian kecemerlangan pada pilihanraya itu adalah kerana asas yang telah bertapak kukuh yang disediakan oleh Anwar dan kerana namanya juga disebut sebagai pengganti Perdana Menteri seterusnya.
Maka, dengan rentetan itu, di mana logiknya untuk mengatakan Anwar tidak mampu menggenapkan jumlah 107 menjadi 112 atau lebih tinggi daripada itu, sebaliknya hanya Tun Mahathir saja mampu melakukannya?
Yang ketiga, jika benar Tun Mahathir ada keupayaan menarik sehingga 148, siapakah mereka itu?
Adakah antara mereka yang bakal melompat itu terdiri daripada kalangan 18 Ahli Parlimen Pas, 11 kumpulan Azmin Ali, geng dalam Bersatu pro Muhyiddin yang termasuk daripadanya pelompat-pelompat katak yang diketuai Hamzah Zainuddin dan UMNO yang anti Anwar?
Kalau mereka itu yang sebelum ini telah terbukti sebagai pengkhianat dan diketahui anti kepada Anwar, apakah dengan membawa semua mereka ke dalam PH dapat menjadikan proses peralihan kuasa kepada Presiden PKR dapat berlangsung dengan aman di sebalik alasan menguatkan kerajaan yang didendangkan?
Atau tujuan menarik semula mereka itu memang untuk menghalang sekali lagi Anwar daripada menjadi Perdana Menteri serta dengan demikian, Tun Mahathir dapat mencapai cita-cita asalnya untuk berkuasa sehingga habis penggal?
Apa pun, terima kasih kepada Dr. Maslee kerana niat terselindung di sebalik tulisannya terlalu amat mudah untuk difahami dan Anwar tentunya tidak akan menjerumuskan dirinya terjebak dalam lubang yang sama untuk kali yang ketiga.
(Shahbudindotcom 13/06/2020)

0

0

votes
Article Rating
Kongsikan artikel ini


JIKA MANDAT PH BERJAYA DIKEMBALIKAN SEMULA, TUN M ATAU ANWAR PATUT JADI PM?

Perlunya PH kembali menjadi kerajaan dalam waktu yang terdekat ini, asas paling pentingnya ialah untuk mengembalikan semula mandat yang telah diberikan rakyat.
Oleh kerana yang menang pada PRU14 lalu adalah PH melalui penggunaan simbol PKR, tetapi kemenangan itu kemudian dirampas melalui pengkhianatan dan tebuk atap, maka PH ada tangungjawab moral untuk merampasnya semula.
Tidak kira sama ada rampasan kuasa semula itu melalui tebuk atap atau ada Ahli Parlimen yang sebelum ini menyokong PN namun sedia mengkhianati gabungan itu, realitinya itulah balasan yang sepatutnya kepada orang yang lebih dulu melakukan pengkhianatan.
Tebuk atap akan dibalas dengan tebuk atap dan pengkhianatan akan dibalas dengan pengkhianatan juga.
Jika PH tidak dikhianati dan kerajaan sahnya tidak ditumbangkan melalui pengkhianatan, PH tentu sama sekali pernah terfikir untuk berbuat perkara yang sama.
Tetapi oleh kerana mereka yang menggelarkan diri sebagai PN ini yang memulakan pengkhianatan dan kemudian berbangga pula berjaya merampas kerajaan melalui tebuk atap, mereka wajar diajar agar menerima balasan betapa pedihnya bila dikhianati dan apabila atap kerajaan ditebuk untuk dicerobohi.
Apa yang sedang diusahakan oleh PH untuk merampas kembali kerajaan ini sama sekali tidak merupakan sesuatu yang salah.
Ia hanya untuk menuntut semula dan mengembalikan haknya yang diperolehi secara sah melalui mandat rakyat pada PRU14 lalu.
Ibarat seseorang yang ada kebun durian, tetapi suka menceroboh dan mencuri buah durian orang lain kerana ketamakannya, bukan saja buah durian di kebunnya akan berisiko dicuri di lain masa, bahkan tidak mustahil pokok duriannya pun akan kena tebang oleh mereka yang tahu kerja-kerja mencuri yang dilakukannya.
Prinsipnya, orang yang buat khianat, dia juga akan menerima balasan apabila tiba masanya dirinya pula akan dikhianati.
Dalam hal ini, bukan saja apa yang diusahakan PH ini harus disokong, terutama oleh majoriti rakyat yang mengundi PH pada PRU14 lalu, tetapi juga bagi mereka yang cintakan keamanan dan kestabilan.
Kestabilan dan keamanan dalam negara hanya akan tercapai apabila mereka yang menang pilihanraya diiberikan hak sebagai kerajaan sehingga akhir tempohnya, manakala yang kalah harus duduk di tepi dahulu sebagai pembangkang.
Seorang wanita yang sudah bersuami tidak boleh dirampas atau dibawa lari untuk dijadikan isteri oleh lelaki lain, sebaliknya perlu menunggu dia diceraikan dan tamat tempoh edahnya terlebih dahulu, barulah boleh untuk dijadikan suri hati dalam rumahtangga.
Makna kata, jika pembangkang mahu jadi kerajaan, tunggulah pilihanraya seterusnya untuk mencapai impian tersebut dan bukan merampas hak orang lain di tengah-tengah jalan.
Apabila berlaku rampasan hak orang lain, maka akan berlakulah huru-hara, perbalahan, ketidaktenteraman dan macam-macam lagi.
Dalam konteks ini, yang menang PRU14 lalu adalah PH dan kuasa harus dikembalikan semula kepada PH tanpa sebarang pertikaian sama sekali.
Oleh kerana dalam PH sekarang hanya ada tiga parti iaitu PKR, DAP dan Amanah, sementara Bersatu masih berada di luar gabungan kerana berlaku perpecahan dalam parti itu antara Tun Mahathir Mohamad dan Muhyiddin Yassin sehingga parti tersebut terpecah dua, sebagai menghormati mandat rakyat sedia ada, maka pimpinan PH sedia ada inilah yang harus diberi hak memegang kuasa jika berlaku peralihan kerajaan dalam waktu terdekat ini.
Meskipun ada lima Ahli Parlimen Bersatu sedia bersama PH, termasuk Tun Mahathir sendiri, manakala Warisan pula hanya merupakan ahli gabungan yang bersama dengan PH tetapi bukan ahli PH, kepimpinan PH sedia ada iaitu Anwar Ibrahim seharusnya dipersetujui menjadi satu-satunya calon Perdana Menteri.
Ibaratkan saja PH sebuah pasukan bolasepak dan Tun Mahathir merupakan ketua pasukan sebelum ini, tetapi oleh kerana beliau mengalami kecederaan dan kedudukannya telah diganti oleh Anwar, apabila pasukan itu memenangi pertandingan, orang yang paling diraikan dan lebih layak menerima trofi kemenangan adalah ketua pasukan yang bermain dalam perlawanan, bukan ketua pasukan lama yang berada di tepi padang.
Apa lagi jika ketua pasukan lama itu sudah begitu lama jadi ketua, usianya pun sudah terlalu tua, potensi ketua pasukan baru yang lebih muda, bertenaga dan berwibawa, tentu saja menjadi dambaan semua.
Dengan yang demikian, hujah-hujah bahawa jika PH dikembalikan sebagai kerajaan, maka Tun Mahathir wajib dimutlakkan semula sebagai Perdana Menteri buat kali ketiga, sepatutnya tidak berbangkit lagi.
Terimalah realiti bahawa proses penggantian kepimpinan PH telah pun berlaku dan gabungan itu kini diketuai oleh Anwar.
Tun Mahathir sendiri seharusnya berjiwa besar dalam hal ini, sedia dan terbuka menyokong Anwar sebagaimana Presiden PKR itu serta seluruh keluarga dan penyokongnya sebelum ini, tanpa keraguan dan sebulat hati memberi sokongan kepadanya. (Shahbudindotcom 13/06/2020)

0

0

votes
Article Rating
Kongsikan artikel ini


BERBANDING TUN M/ANWAR, GANDINGAN ANWAR/MUKHRIZ LEBIH MENGUJAKAN UNTUK DITERIMA

Apa yang semua orang fahami sekarang ini, ada dua gandingan calon PM dan TPM untuk ditonjolkan dalam usaha menjadikan PH sebagai kerajaan semula.
Pertama, calon PM ialah Tun Mahathir Mohamad dan TPM adalah Anwar Ibrahim.
Kedua, calon PM adalah Anwar dengan nama TPM yang digandingkan dengannya ialah Mukhriz Mahathir.
Bagi cadangan pertama, oleh kerana Tun Mahathir dikatakan hanya mahu menjadi PM bagi tempoh sementara iaitu antara enam bulan hingga setahun dan Anwar akan mengambil alih jawatan selepas itu, Presiden PKR itu turut diberikan jawatan Menteri Kewangan sebagai pengesahan yang lebih kukuh bahawa janji tidak lagi dipermain-mainkan seperti dulu.
Untuk cadangan yang kedua, ada pula tambahannya iaitu meletakkan Presiden Warisan, Shafie Apdal sebagai TPM kedua bagi memperkukuh lagi hubungan Borneo dengan Semenanjung.
Begitu pun, bagi cadangan pertama, jawatan TPM kedua dikatakan tidak diperlukan kerana gandingan tersebut hanyalah sementara dan jawatan TPM kedua itu boleh dipertimbangkan semula setelah Anwar menjadi Perdana Menteri.
Walaupun PH kekal komited dengan Anwar sebagai calon PM, tetapi apabila perbincangan mengenai perkara itu melibatkan sama Bersatu dan Warisan dalam apa yang dikenali sebagai PH Plus, keputusan muktamad belum lagi dapat dicapai.
Ini berikutan Tun Mahathir masih mahu menjadi PM semula dengan janji hanya buat sementara dan akan melakukan peralihan kuasa kepada Anwar dalam tempoh antara enam bulan hingga setahun selepas itu.
Memandangkan kedua-dua pihak iaitu PH di satu pihak dan Bersatu serta Warisan yang bukan anggota PH di pihak lain akur bahawa tanpa sebarang kerjasama antara mereka, usaha menumbangkan PN adalah sesuatu yang mustahil, maka itulah perbincangan untuk mencapai keputusan muktamad perlu dilakukan.
Setelah beberapa siri mesyuarat dan perbincangan aktif, difahamkan keputusan muktamad akan diumumkan pada Selasa depan.
Sesungguhnya PH dan PH Plus tidak boleh lagi bertangguh dalam soal ini kerana rakyat tidak boleh menunggu lebih lama untuk mengetahuinya.
Setelah calon PM dan TPM diputuskan, usaha bersepadu boleh terus digerakkan untuk mengambil alih kerajaan dengan sesegera yang mungkin.
Harapan rakyat juga amat tinggi terhadap usaha itu, bukan saja kerana PH yang memperolehi mandat sebenar sebagai kerajaan, tetapi juga berikutan terlalu banyak caca marba dan kebobrokan yang menyesakkan nafas dalam kerajaan tebuk atap PN yang diketuai oleh Muhyiddin Yassin sekarang ini.
Tetapi, di antara kedua-dua cadangan calon yang masih menjadi perbincangan itu, yang manakah lebih baik, mengujakan serta patut dijadikan pilihan?
Walaupun gandingan Tun Mahathir/Anwar adalah jelmaan era BN 1993-1998 di mana banyak kejayaan dan kecemerlangan dicapai ketika itu, memilih mereka semula lebih menunjukkan PH Plus tidak progresif, malah cuba mengundur ke belakang.
Kejayaan masa lalu gandingan itu tidak boleh dijadikan ukuran bahawa kejayaan sama pasti akan berulang lantaran zaman dan cabaran yang banyak berbeza antara dahulu dan sekarang.
Lebih-lebih lagi kerana PH begitu menjunjung tinggi semangat reformasi dan Tun Mahathir yang diberi peluang menjadi PM selama 22 bulan bersamanya dilihat begitu perlahan, kalau pun tidak mahu dikata gagal dalam melakukan perubahan yang diharap-harapkan oleh rakyat.
Dengan itu, ramai yang skeptikal jika PH Plus tetap mahu menonjolkan Tun Mahathir sebagai PM lagi buat kali yang ketiga.
Kebimbangan lain ialah mungkin Tun Mahathir berperangai lama semula setelah beroleh kuasa dengan melengah-lengahkan atau mencipta pelbagai helah untuk sekali lagi mengelakkan peralihan kuasa.
Dalam hal ini, ramai yang tidak lupa bagaimana Tun Mahathir bukan saja menolak keras, bahkan mengakui menjadi marah apabila diberitakan Anwar mahu menuntut kerusi TPM ketika proses peralihan kuasa sedang hangat diperdebatkan sebelum itu.
Tidak itu saja, dalam pusingan kedua pemilihan calon PM kepada Yang Dipertuan Agong setelah beliau meletakkan jawatan pada 24 Februari lalu di mana pada pusingan pertama tiada mana-mana calon memperolehi sokongan majoriti, Tun Mahathir masih tetap menolak Anwar sebagai calon timbalannya.
Setelah Muhyiddin dipilih sebagai PM kemudiannya, dalam interbiu dengan sebuah portal harian, Tun Mahathir yang sudah hilang jawatan sekali lagi menibai Anwar dengan menganggap Presiden PKR itu sebagai liberal serta tidak boleh diterima oleh orang-orang Melayu sebagai pemimpin
Makna kata, sama ada semasa menjadi PM atau setelah hilang jawatan PM, Tun Mahathir seolah-olah ada kebencian yang terpendam terhadap Anwar.
Lantaran itu, ramai yang bimbang jika PH lupa kepada sejarah dan sedia mengalah dengan mencalonkan semula Tun Mahathir sebagai PM dan meskipun Anwar diletakkan sebagai TPM serta Menteri Kewangan untuk memberi gambaran sebagai penggantinya yang sah, sukar untuk menidakkan tragedi lama tidak berulang kembali.
Tun Mahathir – dulu, kini dan selamanya dipercayai oleh majoriti rakyat Makaysia adalah orang yang sama dan tidak pernah berubah dari segi perangai, hati perut dan dendamnya.
Oleh yang demikian, sesuai dengan semangat reformasi yang dijunjung oleh PH, maka PH Plus seharusnya lebih bersedia meletakkan Anwar sebagai calon PM bersama gandingan dua TPM iaitu Mukhriz dan Shafie.
Gandingan ini bukan saja lebih baik dalam menepati perjuangan reformasi, bahkan memperlihatkan PH Plus benar-benar bergerak ke hadapan dalam menonjolkan calon muda untuk mentadbir negara.
Tun Mahathir dalam hal ini boleh memainkan aktif seperti biasa, tidak saja dalam usaha menumbangkan PN dan mengembalikan PH sebagai kerajaan semula, bahkan mungkin boleh dipertimbangkan jawatan lain sebagai Menteri Mentor misalnya dalam kerajaan baru nanti.
Ini bukan saja menjadikan perjuangannya lebih disanjungi dan menampakkan lebih keikhlasannya terhadap Anwar, bahkan suatu pengorbanan untuk memberi laluan kepada anaknya sendiri, Mukhriz melangkah lebih jauh mencipta nama dalam dunia politik.
Yang pasti, mencalonkan Anwar sebagai PM akan membuatkan rakyat lebih teruja menanti dan menerimanya berbanding meletakkan sekali lagi Tun Mahathir ke puncak kuasa buat kali yang ketiga.
(Shahbudindotcom 14/06/2020)

0

0

votes
Article Rating
Kongsikan artikel ini


“MENGANGKAT ANWAR SEBAGAI PM BUKAN BERMAKSUD TAKSUB KEPADANYA”

Oleh – Azzah Arcta Yusoff
Tak faham saya kepada yang masih berpandangan dan inginkan TM sebagai PM. Kalau dari seorang rakyat biasa seperti saya, rasanya tidaklah menghairankan sangat. Ini ianya datang daripada seorang yang memiliki ijazah doktor falsafah. Pelik bin ajaib.
1. Tidak belajarkah dari sejarah bagaimana seorang yang bernama Mahathir bin Mohamad tidak akan pernah menunaikan janjinya kepada PH dan seorang yang bernama Anwar bin Ibrahim? Di antara usia 92-94 tahun dia enggan menunaikan janji yang dibuatnya sendiri, bermimpi di waktu siang kah kita untuk mengharapkan dia menunaikan janjinya di usia 95 tahun?? Saya rasa ianya adalah seumpama mimpi dalam mimpi. Seolah mengharapkan salji turun di bumi tropika!
2. Perjanjian adalah satu ikatan hati, bukannya ikatan dimeterai di atas kertas semata2. Jika janji itu dibuat seikhlasnya untuk dipatuhi sepanjang hayat, maka ia akan tetap dipatuhi walaupun tidak seketat mana terma yang dibuat namun isinya difahami. Tetapi, sekiranya sekeping hati yang berjanji itu tidak pernah berniat untuk melaksanakan janji yang dibuat, maka seketat manapun syarat perjanjian itu, ia akan tetap dilanggari jua. Pada ketika ingin melanggar perjanjian itu nanti setelah apa yang dihajati telah dicapai iaitu menduduki kerusi PM, maka akan keluarlah kata2 dalihan seperti perjanjian bukanlah kitab suci, tidak cukup sokongan ahli parlimen, serah kepada parlimen memutuskan dan seumpamanya.
3. Manifesto PH yang mana di dalamnya terkandung terma penyerahan kuasa dari TM kepada DSAI telahpun diikat oleh 4 parti dengan 5 orang yang menandatanganinya pada waktu itu; juga dengan begitu mudah dikhianati oleh TM dengan macam2 alasan. Apakah sebab dan alasan untuk mengatakan beliau tidak akan mengulanginya lagi setelah kerusi PM berjaya beliau duduki sekali lagi?
4. Mengangkat TM sekali lagi adalah umpama mencanangkan kepada rakyat dan seantero dunia bahawa Malaysia ini di bawah PH tidak ada orang yang layak menjadi pemimpin selain orang tua berusia hampir 100 tahun. Akal yang waras akan bertanya, apa tidak adakah insan Tuhan yang lain di Malaysia ini yang layak menjadi pemimpin untuk diangkat mengemudi negara? Apa rangka urus tadbir yang boleh difikir oleh seorang yang hampir mencecah usia 100 tahun? Tidak ada pemimpin yang lebih mudakah?
5. Saya ingin bertanya pemimpin Amanah dan Dap yang mendamba Dsai memberi laluan sekali lagi kepada TM sebagai PM, apakah yang telah mereka lakukan sewaktu TM berdolak dalih berkaitan isu penyerahan kuasa sewaktu PH memerintah? Pertelagahan demi pertelagahan berlaku di antara kedua2 penyokong disebabkan keengganan TM menyempurnakan proses transisi dan membenarkan sosok2 jahat seperti Azmin Ali menghimpit dirinya, apa yang mampu dilakukan oleh pemimpin2 Amanah dan Dap tadi?
6. Dan pada kala TM menyalahgunakan kuasa dengan melantik menteri semisal Azmin Ali yang tidak pernah diberi senarai oleh PKR; melantik Lateefa Koya sebagai pengerusi SPRM tanpa perbincangan dan makluman kepada Presiden PKR pun walhal Lateefa adalah ahli PKR dan sekutu rapat Azmin Ali; apa yang mampu dilakukan oleh pemimpin2 Amanah dan Dap tadi untuk menghalang? Tengok dan telan ajelah kan?
7. Mohon untuk menjadi PM sekali lagi selama 6 bulan. Soalannya 6 bulan tu untuk apa? Apa yang boleh dibuat hanya selama 6 bulan? Tidak terfikirkah, 6 bulan itu bermakna di dalam tempoh itu akan mencari alasan untuk memanjangkan lagi sehingga tamat tempoh penggal ini? Kena ingat, Malaysia ini bukan kepunyaan Mahathir; suka2 hati dia nak minta jawatan PM, letak jawtan, pegang lagi sebagai PM sementara, kemudian nak lagi selama 6 bulan. Adoiiii… ada akal pakailah!
8. Ini adalah critical issue. Isu sokongan kepada Dsai daripada Sabah dan Sarawak. Sekiranya pada waktu ini Sabah dan Sarawak tidak menyokong Dsai sebagai PM, apakah jaminannya mereka akan menyokong selepas 6 bulan nanti? Jika akan sokong selepas 6 bulan, kenapa tak boleh sokong sekarang? Sekiranya TM akan melobi sokongan mereka 6 bulan lagi, kenapa tak boleh lobi sekarang? Ataupun pada waktu itu nanti, kerajaan akan bergolak sekali dan bertukar lagi kepada PN?? Gila apakah ini? Inikah corak politik negara yang kita akan wariskan kepada generasi akan datang?
9. Untuk pemimpin2 Amanah dan Dap yang menuntut pengorbanan Dsai; saya ingin bertanya, tidak cukup lagikah pengorbanan Dsai sanggup dipenjarakan berbelas2 tahun demi perjuangan reformasi, berpisah dengan keluarga, dimaki dihina dicaci sehingga ke hari ini dan kerana pengorbanan beliaulah, lanskap politik negara ini berubah. Masih belum cukup? Berapa kerat pemimpin2 lain yang sanggup berkorban sebegitu rupa?
10. Isu mengangkat Dsai sebagai PM bukan bermaksud taksub kepada beliau. Ini adalah inti pati sejak dari awal perjuangan. Kami ingin melihat negara ini berubah ke arah yang lebih baik dan kebetulannya, pada waktu ini tidak ada sosok lain yang mampu memimpin Malaysia ke arah itu melainkan Dsai. Beri peluang kepada beliau memimpin negara agar rakyat dapat merasai perubahannya. Mengangkat beliau adalah demi rakyat dan negara, bukan atas kepentingan tertentu.
11. Adalah besar harapan agar pemimpin2 Amanah dan Dap memaklumkan kepada TM supaya tidak lagi mendamba jawatan PM dan menyokong penuh DSAI bagi memudah cara dan demi negara yang tercinta sekiranya benar beliau sayangkan negara ini dan ingin meninggalkan negara yang lebih baik kepada generasi seterusnya.
12. Ketahuilah, majoriti rakyat sudah tidak inginkan TM diangkat sebagai PM sekali lagi. Malah ada yang berikrar “lantaklah nak jadi apapun pada Malaysia”!sekiranya dia sekali lagi diangkat menjadi PM oleh PH. Bermakna rakyat sudah berputus asa.
Akhirnya, seandai sekali lagi PM yang dipilih oleh PH adalah TM (saya berdoa semoga dijauhkan Allah), maka apa yang boleh saya katakan adalah; itulah suratan takdir. Itulah kehendak dan aturan Tuhan. Walaupun pahit harus ditelan. Jika begini, maka Malaysia ini masih belum layak dipimpin oleh pemimpin yang mempunyai visi yang jauh seperti Dsai. Rakyatnya masih belum bersedia.

0

0

votes
Article Rating
Kongsikan artikel ini


ANTARA ANWAR DAN TUN M, SIAPA PALING TERDESAK UNTUK MENJATUHKAN MUHYIDDIN?

Siapakah di antara Anwar Ibrahim dan Tun Mahathir Mohamad yang paling terdesak untuk kembali berkuasa dan ingin sekali menjatuhkan Muhyiddin Yassin?
Mari kita memahaminya dalam bahasa dan erti kata yang paling mudah sekali.
Bagi Anwar, keinginan mengambil semula kerajaan adalah semata-mata untuk mengembalikan mandat rakyat kepada PH, bukan kerana ada dendam peribadi terhadap sesiapa.
Berikutan PH yang telah dipilih pengundi pada PRU14 lalu, tetapi kemudian kuasa sebagai kerajaan itu dicuri oleh golongan pengkhianat yang berpakat dengan kumpulan yang kalah pilihanraya, sebagai Pengerusi gabungan itu sekarang ini, Anwar tentu saja ada tanggungjawab moral untuk mengembalikan hak rakyat tersebut.
Apatah lagi, dalam kerajaan PN ini terlalu banyak perkara yang tidak betul berlaku seperti menangguh-nangguhkan Sidang Parlimen, meluluskan beberapa kali sejumlah perbelanjaan terkumpul wang negara tanpa membawanya ke Parlimen, mengagihkan GLC seperti harta syarikat sendiri dan bermacam-macam lagi.
Semua keadaan itu menjadikan ancaman kepada masa depan negara, di samping dalam waktu yang sama, kepedulian kepada rakyat semakin diabaikan.
Jangankan bantuan BPN yang pada awalnya dijanjikan tidak ada sesiapa yang tertinggal daripada menerimanya, tetapi akhirnya ramai yang terabai hanya kerana pernah berdaftar dengan SSM, malah masalah bil letrik yang melambung tinggi yang diterima rakyat juga terhegeh-hegeh untuk diatasi.
Kenapakah menyelesaikan masalah rakyat begitu lembab dan perlahan berbanding menganugerahkan penyokong kerajaan kedudukan bergaji lumayan dalam GLC?
Oleh yang demikian, atas kapasiti sebagai Pengerusi PH dan Ketua Pembangkang, ditambah lagi kedudukan majoriti PN di Parlimen hanya ada dua undi saja, Anwar cuba mengusahakan yang terbaik untuk mengambil alih semula kerajaan.
Dalam hal ini, semua pihak yang tidak bersama kerajaan seharusnya memberi sokongan kepada Anwar dan PH atas niat murni untuk mengembalikan semula hak kerajaan yang telah dicuri itu.
Bagi Tun Mahathir pula, keinginannya menjadi Perdana Menteri semula dengan bantuan PH adalah semata-mata kerana dendam dan ingin menjatuhkan Muhyiddin.
Beliau sendiri mengakui tidak akan berhenti daripada berusaha untuk menjatuhkan Muhyiddin yang disifatkannya telah mengkhianatinya.
Dalam waktu yang sama, berikutan perbalahannya dengan Muhyiddin dalam Bersatu, Tun Mahathir sudah pun terpecat daripada parti itu dan kini merupakan individu yang tidak berparti.
Ternampak di sini bahawa Tun Mahathir begitu ingin kembali semula sebagai Perdana Menteri kerana ada dua dendam terpendam dalam hatinya – menjatuhkan Muhyiddin yang dianggap mengkhianatinya dan mengambil semula kedudukannya dalam Bersatu yang telah disingkirkan oleh Muhyiddin.
Jika gagal menjadi Perdana Menteri semula dalam waktu terdekat ini dan Muhyiddin dapat lebih dulu mengadakan pemilihan Bersatu, keadaan itu dengan sendirinya akan menjadikan kedudukan Tun Mahathir terpinggir terus daripada parti yang ditubuhkannya itu.
Tun Mahathir hanya dapat mengambil balik semula Bersatu jika beliau berjaya menjadi Perdana Menteri semula sebelum parti itu mengadakan pemilihannya.
Ini bermakna Tun Mahathir sedang berkejar dengan masa untuk mencapai semua impiannya.
Berbeza dengan Anwar, walaupun keinginan mengembalikan hak rakyat itu juga merupakan suatu tuntutan yang mendesak daripada pengundi PH, tetapi oleh kerana ia tidak disaluti dendam dan agenda-agenda lain, beliau masih boleh bersabar dalam melakukannya.
Jika tidak berjaya dalam waktu terdekat, ia mungkin saja boleh dilakukan melalui usul undi tidak percaya atau dalam penolakan terhadap Belanjawan 2021 pada November depan.
Begitu pun, Tun Mahathir tidak boleh menunggu sejauh itu kerana pada waktu itu Bersatu tentu sudah selesai mengadakan pemilihannya dan Muhyiddin telah pun disahkan sebagai Presiden Bersatu yang akan menang tanpa dicabar oleh Mukhriz yang sebelum ini turut terpecat bersama bapanya.
Sebab itu, walaupun ikut logiknya dalam keadaan sekarang ini Tun Mahathir seharusnya lebih beralah dan tidak lagi berebut untuk menjadi Perdana Menteri buat kali ketiga, namun kerana adanya dendam dan tujuan lain yang mahu dicapainya, itulah sebabnya beliau beria-ia mahu kembali semula ke puncak kuasa.
Apakah yang bakal dilakukannya terhadap Muhyiddin jika beliau berjaya menjadi Perdana Menteri nanti?
Inilah yang menjadikan soal menentukan siapa calon Perdana Menteri menjadi sukar, ia tidak lain disebabkan Tun Mahathir seperti enggan beralah bagi mencapai tujuan peribadinya itu.
Jika beliau memikirkan soal rakyat semata-mata dan menyedari kedudukannya bukan lagi dalam PH, Tun Mahathir sepatutnya lebih bertolak ansur dan tiada masalah menyokong Anwar sebagai calon tunggal Perdana Menteri.
Tanpa sokongan Anwar, Tun Mahathir tidak boleh berjaya mencapai impiannya dan bagi Anwar juga, jika tanpa sokongan Tun Mahathir, beliau tidak mungkin mampu mencapai impiannya.
Kedua-duanya perlu sokongan satu sama lain jika ingin menjatuhkan Muhyiddin.
Bezanya cuma, Anwar masih boleh menunggu sehingga PRU15 untuk mengambil alih semula kerajaan, tetapi Tun Mahathir pasti tidak sanggup menunggu sehingga tempoh itu.
Dengan Bersatu dan UMNO kian berbalah dalam PN, pembahagian kerusi menjadi isu sukar, PH dengan sokongan pengundi muda, pengundi bandar, separa bandar serta bukan Melayu, diakui ada harapan lebih cerah dalam PRU14 akan datang nanti berbanding PN yang berantakan.
Susah-susah sangat, daripada memberi laluan kepada Tun Mahathir kembali semula sebagai Perdana Menteri yang kemudian menjadikan Anwar sebagai Timbalan Perdana Menteri yang terdedah semula kepada mungkir janji dan dikhianati sekali lagi, lebih baik beliau tarik diri dalam perebutan ini, di waktu yang sama tarik diri juga dalam menyokong Tun Mahathir dan tumpukan saja perhatian kepada PRU15 sepenuhnya.
Menunggu sehingga PRU15 tidak menjadikan Anwar, PKR dan PH rugi apa-apa, namun Tun Mahathir pasti akan rugi serugi-ruginya, malah masa depan anaknya, Mukhriz pun akan tenggelam bersama dendam tak kesampaian bapanya.
(Shahbudindotcom 15/06/2020)

0

0

votes
Article Rating
Kongsikan artikel ini


ANWAR DIHARAP BERTEGAS, JANGAN SESEKALI MENGALAH

Menjelang esok, Selasa di mana keputusan dijangka dimuktamadkan berhubung calon Perdana Menteri PH untuk mengambil alih semula kerajaan, rata-rata ramai yang tidak faham mengapa Tun Mahathir Mohamad masih mahu memegang jawatan tersebut sekali lagi dan tidak menyokong saja pencalonan Anwar Ibrahim?
Apakah beliau ingin menjatuhkan Muhyiddin Yassin kerana benar-benar ingin menyelamatkan Malaysia atau tujuan besarnya ialah untuk menghalang Anwar daripada menjadi Perdana Menteri?
Lebih ramai yang tidak faham, hairan dan bingung adalah kerana kali ini kononnya Tun Mahathir hanya mahu memegang jawatan Perdana Menteri selama enam bulan saja sebelum kemudian akan menyerahkan jawatan itu kepada Anwar sebagai penggantinya.
Pokoknya, apa yang mampu dilakukan oleh Tun Mahathir untuk menyelamatkan negara dalam tempoh enam bulan itu, sedangkan 22 bulan memegang jawatan tersebut sebelum ini pun tidak banyak pemulihan dan pembaikan terhadap kerosakan negara yang mampu dilakukannya?
Selain itu, jika janji dua tahun mahu menyerahkan jawatan Perdana Menteri kepada Anwar sebelum ini pun banyak dolak-dalik dan helahnya, apakah jaminan janji enam bulan tidak dimungkiri sekali lagi?
Ataukah enam bulan itu hanya umpan sebelum beroleh kuasa, tetapi apabila kuasa sudah dalam genggaman nanti, maka lain pula helahnya?
Ada yang berkata, kali ini Tun Mahathir tidak mungkin lagi memungkiri janjinya kerana Anwar, selain dipersetujui sebagai Timbalan Perdana Menteri, juga akan diberikan jawatan Menteri Kewangan.
Ini kononnya berbeza dengan sebelum ini kerana Anwar tidak berada dalam kabinet sama sekali.
Tetapi, tidakkah yang berkata demikian itu lupa bahawa Anwar disingkirkan sebagai pengganti Perdana Menteri, setelah didendangkan ke seluruh dunia pada 1998 dahulu ketika beliau juga memegang jawatan Timbalan Perdana Menteri dan Menteri Kewangan?
Lalu, apakah tidak mungkin sejarah lama akan berulang kembali?
Isunya di sini, kebimbangan dan keraguan terhadap kejujuran Tun Mahathir kepada Anwar bukanlah sesuatu yang tidak berasas, malah sudah terakam dalam catatan sejarah.
Selain penyokong Anwar yang sudah puluhan tahun bersamanya memang ada perasaan sedemikian, tidak mustahil dalam diri Presiden PKR itu sendiri tertanam kecurigaan yang sama.
Dengan itu, ramai yang mengharapkan Anwar dan PKR benar-benar bertegas dalam soal pemilihan calon Perdana Menteri ini agar pisang tidak berbuah dua kali dan PH tidak terjerumus dalam kekalutan yang berulang.
Lagi pula, di samping sedia memaafkan, Anwar juga sudah banyak beralah sebelum ini terhadap Tun Mahathir.
Dalam mesyuarat terakhir PH pada 21 Februari lalu, jelas Anwar telah berjiwa besar dengan sedia beralah dan memberi ruang kepada Tun Mahathir mengumumkan pengundurannya mengikut kemahuannya sendiri, walaupun sebelum itu Pengerusi Bersatu yang terpecat itu berkali-kali mengatakan hanya mahu dua tahun menjadi Perdana Menteri dan kemudian menganjakkan sendiri tarikhnya sehingga selesai Sidang Apec pada November 2020.
Kemudian, apabila dalam pusingan pertama sessi temubual Ahli-Ahli Parlimen dengan Yang Dipertuan Agong di mana tidak ada sesiapa memperolehi sokongan majoriti, Anwar telah pun beralah dengan menarik diri dan memberi sokongan kepada Tun Mahathir pada pusingan yang kedua.
Namun, niat murni itu tidak membuahkan hasil apabila Yang Dipertuan Agong terlebih dulu meyakini Muhyiddin telah memperolehi sokongan majoriti untuk dilantik sebagai Perdana Menteri.
Jadi, adakah perlu Anwar sekali lagi mengalah kepada Tun Mahathir?
Dan kenapa tidak kali ini Tun Mahathir pula yang mengalah kepada Anwar, lebih-lebih lagi kerana sokongan di kelilingnya sekarang ini makin mengecil dan beliau juga boleh dianggap tidak mempunyai parti?
Tidakkah juga, dengan mengalah dan memberi sokongan kepada Anwar kali ini, Tun Mahathir akan lebih disanjung rakyat dan benar-benar menampakkan keikhlasannya untuk melihat Presiden PKR itu menjadi Perdana Menteri?
Apa masalah Tun Mahathir sebenarnya?
(Shahbudindotcom 15/06/2020)

0

0

votes
Article Rating
Kongsikan artikel ini


TUN M BERUBAH2 FIKIRAN MENYULITKAN LAGI RUNDINGAN CALON PM?

Dalam isu menentukan calon Perdana Menteri PH Plus yang sehingga kini belum lagi dapat dimuktamadkan, ramai orang cuba menyalahkan Anwar Ibrahim atas kegagalan itu.
Kata mereka, jika Anwar sedia bertolak ansur dan mengalah kepada Tun Mahathir Mohamad, sudah pasti kata putus sudah dapat dimuktamadkan sekarang ini.
Mereka menambah lagi, tiada alasan untuk Anwar tidak setuju beralah kerana kali ini dikatakan Tun Mahathir hanya mahu memegang jawatan Perdana Menteri bagi tempoh selama enam bulan saja.
Selepas itu, Tun Mahathir diperkatakan setuju sepenuhnya untuk menyerahkan jawatan Perdana Menteri kepada Anwar melalui satu surat perjanjian hitam putih yang disertakan sekali tarikh penyerahan kuasa itu akan dilakukan.
Selain itu, sementara menunggu kuasa diserahkan kepadanya, Anwar juga akan diberikan jawatan Timbalan Perdana Menteri dan Menteri Kewangan.
Oleh itu, tambah mereka, apa lagi yang Anwar perlu bimbangkan?
Menyedapkan lagi cerita, mereka menambah, Tun Mahathir juga semakin tua sekarang ini dan tidak mungkin mampu bertahan lebih lama untuk terus bekerja sebagai Perdana Menteri.
Sekali imbas melihat kepada hujah tersebut dan bagi mereka yang tidak tahu perkara sebenarnya, memanglah ternampak ada logiknya untuk Anwar mengalah saja kepada Tun Mahathir.
Sampai masa atau selewat-lewatnya hujung tahun nanti, tibalah gilirannya pula menjadi Perdana Menteri.
Tetapi, selain Anwar sendiri cukup berhati-hati untuk setuju menerima semula Tun Mahathir sebagai calon Perdana Menteri kerana tidak mahu terperdaya untuk kesekian kalinya dengan mainan janji-janji bulan madu Pengerusi Bersatu yang telah terpecat itu, apa yang cukup memeranjatkan ialah kecenderungan berubah fikiran itu sudah pun dapat dikesan sejak mesyuarat pertama PH Plus di Pejabat PKR pada 9 Jun lalu lagi.
Difahamkan, dalam mesyuarat pada hari itu memang Tun Mahathir ada menyuarakan hasratnya mahu menjadi Perdana Menteri selama enam bulan saja sebelum melakukan peralihan kuasa kepada Anwar.
Tidak seperti sebelumnya di mana beliau enggan menerima Anwar sebagai timbalannya, kali ini Tun Mahathir turut bersetuju agar Presiden PKR itu diletakkan sebagai orang nombor duanya dalam kerajaan pimpinannya nanti.
Namun, dalam pertemuan pemimpin PH Plus pada 12 Jun kemudiannya, Tun Mahathir sudah berubah fikiran dengan mengatakan tempoh enam bulan tidak mencukupi untuknya menegang jawatan Perdana Menteri buat kali yang ketiga ini.
Sehubungan itu, beliau meminta tempohnya dilanjutkan kepada setahun dan selepas itu barulah penyerahan kuasa kepada Anwar dapat dilakukan.
Dalam waktu yang sama pula, Presiden Warisan, Shafie Apdal sepanjang masa bertegas bahawa Tun Mahathir perlu dikekalkan sebagai Perdana Menteri sehingga habis penggal.
Beliau sama sekali menolak untuk menjadikan Tun Mahathir sebagai Perdana Menteri untuk tempoh enam bulan atau setahun.
Dalam hal ini, bukan saja kelakuan Shafie yang menyamai perangai Azmin Ali sebelum ini yang cukup membimbangkan, lebih mengesankan semua orang ialah Tun Mahathir sudah pun menunjukkan sikap tidak konsisten dan mudah berubah fikiran hanya dalam tempoh empat hari saja.
Bayangkan berapa kali lagi fikirannya akan berubah jika setelah mendapat kuasa sebagai Perdana Menteri nanti?
Untuk itu, sebenarnya ketegasan Anwar dan PKR menolak idea menjadikan Tun Mahathir sebagai Perdana Menteri sekali lagi bukan sesuatu yang tidak berasas, malah siapa pun pasti akan melakukan pendirian yang sama jika kemungkinan janji dimungkiri dapat dikesan hanya dalam tempoh seawal empat hari.
(Shahbudindotcom 16/06/2020)

0

0

votes
Article Rating
Kongsikan artikel ini


LAGI CERITA TENTANG GALAH SEJENGKAL

Kali ini saya nak bercerita lagi tentang kisah galah sejengkal yang dibangkitkan oleh Dr. Maszlee Malik pada minggu lepas.
Ini kerana kisah tersebut masih diperkatakan di mana-mana, walaupun Dr. Maszlee terlihat seperti sudah tidak mampu lagi berhujah berkenaan dengannya, di sebalik ramai yang tidak setuju terhadap pandangan beliau itu.
Memang tidak dinafikan kalau kita ada galah yang tidak cukup panjang untuk memetik buah-buahan di pokok yang tinggi, adanya galah sejengkal sebagai tambahan tentu saja merupakan bantuan yang cukup bermakna.
Tetapi, adanya galah sejengkal itu tidak seharusnya menafikan sama sekali kedudukan atau keberadaan galah sedia ada yang lebih panjang daripada galah sejengkal itu.
Tidak harus hanya kerana adanya galah sejengkal itu, maka sumbangan atau bantuannya lebih diperbesar-besarkan melebihi galah lebih panjang yang sedia ada.
Hakikatnya, meski pun galah sejengkal itu penting untuk membantu galah yang tidak cukup panjang memetik buah-buah yang ranum, namun tanpa adanya galah yang tidak cukup panjang tadi, galah sejengkal langsung tidak bermakna apa-apa.
Hanya kerana adanya galah yang yang tidak cukup panjang, tetapi lebih panjang daripada sejengkal itulah yang menjadikan galah sejengkal ada sedikit nama untuk dihargai.
Cuba galah sejengkal hanya berkawan dengan sesama galah sejengkal yang lain, adakah sesiapa mahu memandang dan menghargainya?
Sebab itu, galah sejengkal tidaklah boleh berlebih-lebih dalam membangga diri tentang kedudukan dan peranannya.
Peranan galah sejengkal hanya menjadi penting apabila ada galah lain yang lebih panjang, tetapi tidak cukup panjang untuk memetik buah di pokok yang tinggi.
Kalau galah sudah cukup panjang untuk memetik buah-buah di pokok, galah sejengkal langsung tidak dipandang orang.
Itulah realitinya.
Selain itu, kalau kita ada galah yang panjang namun tidak cukup panjang untuk memetik buah-buah di pokok yang tinggi dan hanya dengan bantuan galah sejengkal barulah buah-buah itu dapat dipetik, siapakah yang berhak menikmati pembahagian buah-buahan yang lebih banyak?
Adakah galah panjang yang tidak cukup panjang itu atau galah sejengkal tadi?
Jika Dr. Maszlee ada sepokok rambutan yang banyak berbuah dan galah yang dimilikinya tidak cukup panjang untuk memetik buah-buah yang sedang ranum, lalu hanya dengan bantuan galah sejengkal daripada jirannya barulah dapat dipetik semua buah-buah yang ada, apakah beliau sedia memberi bahagian yang lebih banyak kepada jirannya berbanding dirinya sendiri?
Sediakah Dr. Maszlee menjawab persoalan ini secara jujur dan ikhlas?
(Shahbudindotcom 16/06/2020)

0

0

votes
Article Rating
Kongsikan artikel ini


APA BEZANYA SERAH JAWATAN ENAM BULAN AKAN DATANG DENGAN MENYOKONG ANWAR JADI PM SEKARANG?

Bagi pendokong dan pentaksub Tun Mahathir Mohamad, termasuk yang berada dalam PH, hakikat mereka tetap mahukan Pengerusi Bersatu yang telah terpecat itu dijadikan Perdana Menteri sekali lagi nyata bukan suatu ilusi semata-mata.
Kenyataan Setiausaha Organisasi DAP, Anthony Loke bahawa gandingan Tun Mahathir sebagai Perdana Menteri dan Anwar Ibrahim sebagai timbalannya sudah pun dipersetujui oleh DAP dan Amanah serta hanya menunggu persetujuan PKR untuk ia dimuktamadkan dengan sendirinya mengesahkan tanggapan yang wujud selama ini.
Tambah Anthonyt lagi dalam bentuk gesaan, Anwar dan PKR tidak sepatutnya berlengah lagi dalam menyatakan pendirian terhadap perkara itu.
Tanpa mengambil kira bahawa Tun Mahathir sudah dua kali menjadi Perdana Menteri, berusia hampir 95 tahun, tiada parti, telah meletak jawatan dan tidak lagi berada dalam gabungan PH, kenyataan pemimpin DAP itu yang mewakili pendirian partinya dan Amanah, adalah sesuatu yang amat malang sekali bagi PH.
Ia menunjukkan bukan saja dalam pemikiran kedua-dua parti itu hanya Tun Mahathir saja yang lebih layak memimpin negara ini berbanding Anwar, bahkan memperlihatkan sikap mereka yang mengagungkan pihak luar berbanding pemimpin dalam PH sendiri.
Lebih-lebih lagi dengan kenyataan Anthony Loke bahawa gandingan Anwar dan Mukhriz sebagai cadangan asal PH menemui jalan buntu kerana mendapat bantahan daripada Warisan yang dipimpin oleh Shafie Apdal.
Bukankah dalam hal ini Warisan bukan anggota PH, tetapi hanya sebagai sekutu saja?
Jadi, kenapa PH terkepung dengan pendirian Warisan itu, sedangkan sepatutnya Warisan yang perlu akur kepada PH?
Perkembangan ini juga memperlihatkan Anwar, di mata DAP dan Amanah, dirasakan hanya sesuai menjadi Perdana Menteri setelah Tun Mahathir memegang jawatan itu buat kali yang ketiga di mana kemudian beliau akan melakukan penyerahan kuasa kepada Presiden PKR itu.
Seolah-olahnya, sebelum Tun Mahathir menjadi Perdana Menteri buat kali yang ketiga, Anwar tidak layak sama sekali memegang jawatan tersebut.
Tambah menjadikan seperti jawatan Perdana Menteri perlu dimutlakkan sekali lagi kepada Tun Mahathir, hal lain yang turut menimbulkan kekeliruan ialah adanya permintaan Tun Mahathir sendiri hanya mahu menjadi Perdana Menteri selama enam bulan saja.
Dalam hal ini, Tun Mahathir juga disebut oleh beberapa pihak lain yang dekat dengannya bahawa beliau sedia diikat dengan perjanjian hitam putih beserta tarikh muktamad penyerahan kuasa kepada Anwar yang ditandatangani oleh semua pemimpin PH, Anwar serta Warisan.
Seterusnya, pihak itu juga menyebut bahawa tujuan Tun Mahathir mahu menjadi Perdana Menteri sekali lagi, walau hanya enam bulan, selain untuk meneruskan agenda menyelamatkan Malaysia yang tergendala sebelum ini kerana tumbangnya kerajaan PH, ia juga disebabkan beliau ingin menunaikan janji penyerahan kuasa kepada Anwar sebagaimana yang telah dipersetujui sejak Januari 2018 lagi.
Selepas penyerahan kuasa itu nanti, kononnya selesailah sudah segala “hutang” Tun Mahathir kepada Anwar.
Maka, selepas itu Tun Mahathir dikatakan dapat bersara dengan aman dan Anwar pula bolehlah menerajui negara tanpa banyak lagi gangguan.
Perghhhhh….sedapnya ayat-ayat cinta yang mereka dendangkan untuk menjadikan Anwar terbuai lena dibuatnya?
Soalnya, benarkah itu yang Tun Mahathir ingin dan akan lakukan setelah diangkat menjadi Perdana Menteri sekali lagi nanti?
Apakah jaminan bahawa Tun Mahathir tidak sekali lagi berhelah atau melengah-lengahkan peralihan kuasa kepada Anwar dengan pelbagai alasan yang direka-reka?
Lagi pun, sebagaimana yang disebut beberapa kali dalam blog ini sebelum ini, ikut logiknya, apa yang Tun Mahathir mampu lakukan dalam tempoh enam bulan sebagai Perdana Menteri nanti?
Jika janji dua tahun sebelum ini pun dilengah-lengahkan dengan pelbagai alasan yang mengelirukan, tidakkah tempoh enam bulan lebih mudah untuk beliau mencipta hujah lain agar tempoh memegang jawatan lebih dipanjangkan?
Yang tidak kurang menjengkelkan, kalau benar Tun Mahathir hanya mahu melakukan peralihan kuasa kepada Anwar selepas enam bulan beliau memegang jawatan Perdana Menteri, bukankah lebih terpuji jika beliau memberikan sokongannya sekarang untuk Anwar menjadi Perdana Menteri?
Apa bezanya melakukan penyerahan kuasa kepada Anwar enam bulan akan datang berbanding jika Tun Mahathir berusaha dan menyokongnya sekarang?
(Shahbudindotcom 17/06/2020)

0

0

votes
Article Rating
Kongsikan artikel ini


BERSATU – BERMASALAH DALAM PN, BERMASALAH JUGA KEPADA PH

Bersatu adalah parti yang sudah terbelah kepada dua – satu kumpulan bersama Tun Mahathir Mohamad dan satu lagi bersama Muhyiddin Yassin.
Daripada 13 kerusi Parlimen yang dimenangi Bersatu dalam PRU14 lalu dan kini hanya tinggal 12 setelah kalah dalam PRK Tanjung Piai, separuh daripadanya dengan Tun Mahathir dan separuh lagi menyokong Muhyiddin.
Mereka yang bersama Tun Mahathir ialah dirinya sendiri, Mukhriz Mahathir, Dr. Maszlee Malik, Syed Saddiq Syed Abdul Rahman, Amiruddin Hamzah dan termasuk Dr. Shahruddin Salleh yang baru-baru ini meletakkan jawatan sebagai Timbalan Menteri Kerjaraya.
Enam lagi Ahli Parlimen adalah bersama Muhyiddin yang kini merupakan Perdana Menteri dalam kerajaan Perikatan Nasional atau PN.
Makna kata, Bersatu benar-benar sudah terbahagi dua dan lebih sesuai dipanggil Berdua berbanding Bersatu.
Lain-lain Ahli Parlimen dalam Bersatu yang ada bersama Muhyiddin adalah dalam kategori pelompat-pelompat katak daripada UMNO yang diketuai Hamzah Zainuddin yang menyertai parti itu setelah UMNO hilang kuasa pada PRU14 dan Geng Azmin Ali yang dipecat atau keluar daripada PKR.
Bersatu kumpulan Muhyiddin menubuhkan kerajaan PN bersama UMNO, BN, Pas, GPS, geng Azmin dan beberapa parti kecil yang lain.
Kumpulan Tun Mahathir yang dalam waktu yang sama sudah terpecat daripada Bersatu kerana bersama pembangkang dan masih berjuang mempertahankan hak mereka melalui mahkamah, meneruskan perjuangan bersama Pakatan Harapan atau PH dan kini amat berazam untuk menjatuhkan Muhyiddin.
Jika PN belum didaftarkan dan hubungan Bersatu pro Muhyiddin dalam gabungan itu seperti tidak ketahuan taraf atau statusnya, kedudukan Bersatu pro Tun Mahathir dalam PH adalah bukan sebagai anggotanya yang sah.
PH hanya dianggotai oleh PKR, DAP dan Amanah, manakala yang melibatkan Bersatu pro Tun Mahathir dan Warisan, ia dikenali sebagai PH Plus.
Dalam kedua-dua gabungan – baik PN atau PH – kedudukan Bersatu tidak banyak bezanya iaitu Bersatu pro Muhyiddin berada dalam gabungan PN yang tidak berdaftar, sementara Bersatu pro Tun Mahathir berada bersama PH yang berdaftar, namun bukan sebagai ahli yang sah.
Cumanya, dalam PN, mereka menjadi kerajaan dan Muhyiddin selaku Presiden Bersatu adalah Perdana Menteri, tetapi di dalam PH yang merupakan pembangkang, Tun Mahathir yang mengaku dirinya masih Pengerusi Bersatu bukanlah Ketua Pembangkang.
Ketua Pembangkang adalah Anwar yang kini merupakan Pengerusi PH.
Walau bagaimanapun, sama ada dalam PN atau PH, kedua-dua Bersatu yang sudah terbelah dua itu tetap mahu menjadi parti yang dominan atau diterima sebagai ketua.
Di dalam PN, oleh kerana Muhyiddin yang merupakan Presiden Bersatu adalah Perdana Menteri, walaupun beliau menganggap dirinya ketua dalam gabungan itu, tetapi UMNO nampaknya masih berdalih untuk menjadikan pendaftaran PN suatu realiti, jauh sekali untuk saling berbahagi kerusi.
Ertinya, selagi PN belum didaftarkan, kedudukan Muhyiddin sebagai Ketua atau Pengerusi PN masih lagi dianggap tidak sah, walaupun beliau adalah Perdana Menteri serta ketua dalam kerajaan yang ada UMNO didalamnya.
Bagi UMNO, berdasarkan kenyataan beberapa pemimpin utamanya, sokongan mereka kepada PN dan Muhyiddin adalah sehingga Parlimen dibubarkan untuk diadakan PRU15 saja, tetapi tidak dalam pilihanraya tersebut.
Sebaliknya, dalam PRU15 nanti, UMNO dan BN hanya mahu bekerjasama dengan Pas dalam Muafakat Nasional atau MN dan akan mengenepikan Bersatu.
Keadaan ini memberi gambaran bahawa UMNO mahu merebut kembali kerusi Perdana Menteri daripada Muhyiddin kerana jawatan itu sudah biasa dipegangnya sejak merdeka lagi.
Dengan semua keadaan itu, kecuali ada keajaiban dalam bertolak ansur dan kesediaan untuk berkongsi kerusi oleh UMNO di saat-saat akhir nanti, PN hampir pasti akan terus bermasalah dengan Bersatu kemungkinan ditinggal bersendirian serta Muhyiddin bakal kehilangan kerusi Perdana Menterinya selepas PRU15 nanti.
Tambah melukakan UMNO, ada pula pemimpin Bersatu yang celupar mahu UMNO lebih banyak berkorban, bukan Bersatu yang menawarkan pengorbanan terhadap UMNO yang lebih besar, lebih kuat dan lebih utuh akar umbi perjuangannya.
Di dalam PH, walaupun Bersatu bukan anggota rasmi gabungan itu, tetapi ia juga mahu menjadi parti dominan dan diiktiraf sebagai ketua.
Dengan berbekalkan lima kerusi Parlimen atau enam jika termasuk Dr. Shahruddin yang baru-baru ini meletakkan jawatan sebagai timbalan menteri, Tun Mahathir masih berusaha menonjolkan dirinya sebagai calon Perdana Menteri sekali lagi bagi gabungan tersebut.
Tindakan ini dengan sendirinya bererti Tun Mahathir mahu melangkaui kedudukan Anwar yang merupakan Pengerusi PH ketika ini.
Lebih daripada itu, Tun Mahathir juga beberapa kali memanggil PKR, DAP dan Amanah bermesyuarat dengannya seolah-olah beliau masih lagi Pengerusi PH, walaupun Anwar tidak pernah menghadirinya.
Kesimpulannya, sudahlah parti sedang terbelah dua, baik dalam PN atau PN, Bersatu sentiasa mahu menjadi dominan dan dianggap sebagai ketua.
Kalau yang ada jawatan Perdana Menteri mahu menganggap dirinya ketua, ia mungkin jugalah boleh diterima, sebaliknya yang sudah menjadi bekas dan tidak berstatus anggota rasmi pun masih mahu menjadi ketua serta ingin dirinya diangkat sebagai calon Perdana Menteri sekali lagi.
Tidakkah itu benar-benar pelik dan inilah masalah terbesar dalam PH sekarang ini?
Bersatu, kini jadi Berdua, tetapi sentiasa bermasalah kepada kedua-dua PN dan juga PH.
(Shahbudindotcom 17/06/2020)

0

0

votes
Article Rating
Kongsikan artikel ini


51 DALIL MENGAPA MAHATHIR TAK LAYAK JADI PM KALI KE-3

1) Tun dah diberi peluang menjadi PM selama 22 Tahun 22 Bulan. Tempoh dan peluang paling lama berbanding Perdana Menteri lain.
2) Tun telah diberi peluang untuk menjadi PM kali kedua selama 22 bulan untuk membaiki kerosakan yang dilakukan beliau. Peluang yang tidak pernah diberikan kepada Perdana Menteri lain. Namun beliau gagal memperbetulkan kerosakan yang berlaku.
3) Tun telah melantik Waytha Moorthi sebagai Menteri Perpaduan seorang yang terbukti menipu dan memburukkan imej Malaysia di dalam temuramah di luar negara. Lantikan ini dibuat sewenang-wenangnya tanpa berbincang dengan rakan PH terlebih dahulu.
4) Tun telah berjanji untuk menjadi PM hanya 2 tahun tapi berdolak dalih dengan pelbagai alasan termasuk menyalahkan kerajaan lalu untuk mungkiri janji.
5) Tun sendiri dengan sengaja pecahkan PH dan PKR sewaktu menjadi PM. Tun melantik seteru Anwar yang juga pengkhianat dalam PKR seperti Azmin, Zuraida dan Saifudin Abdullah memegang jawatan besar dalam Kabinet.
6) Tun sendiri telah ditolak dan tidak dipercayai orang kuat beliau dalam Parti Bersatu. Pemimpin Bersatu sendiri mendakwa Tun sebagai pemimpin yang tidak boleh dipercayai.
7) Sewaktu kerajaan PH tumbang Tun menawarkan diri menjadi PM kepada semua parti bukan PM bersama PH. Ini jelas Tun sendiri telah mengkhianati mandat rakyat yang mahu PH memerintah.
8) Tun telah menolak tawaran PH untuk sokong beliau sebagai PM dan Anwar sebagai TPM sewaktu kerajaan Malaysia tiada Perdana Menteri. Ini jelas Tun sendiri tidak mahu Anwar bergabung dengan beliau sebagai satu pasukan dalam kerajaan.
9) Tun telah merestui komplot PN untuk jatuhkan PH dengan tidak mengambil tindakan keras ke atas dalang sebelum dan ketika langkah Sheraton berlaku. Tun membiarkan Azmin bermesyuarat dengan Ahli Parlimen UMNO termasuk mesyuarat di rumah Azmin untuk jatuhkan PH.
10) Tun telah langgar manifesto PH dengan membuat lantikan politik yang tidak munasabah walau dikritik Ahli Parlimen PH.
11) Tun mempunyai sokongan ahli Parlimen paling sikit dalam pembangkang dan sokongan kepada beliau semakin berkurangan.
12) Tun telah merancang untuk letak jawatan dan kemudian diangkat semula sebagai PM oleh ahli Parlimen UMNO dan Pas. Seperti yang dijelas dalam rakaman mesyuarat Bersatu. Ini jelas Tun tidak mahu kerajaan PH bertahan lama tetapi digantikan dengan kerajaan UMNO dan Pas.
13) Tun sendiri dalam mesyuarat Bersatu menyatakan beliau tidak percayakan DAP, PKR dan Parti komponen PH. Sokongan Tun ke atas DAP hanya wayang untuk diangkat oleh DAP sebagai PM.
14) Tun bukan mewakili / memimpin sebuah Parti Politik rasmi yang bersama gabungan PH. Malah Tun selesa dengan keadaan “PH Plus” supaya Tun berada di luar dari kerangka PH dan tidak mahu terikat dengan PH terutama dalam membuat keputusan dan janji.
15) Tun tidak hargai sokongan PH yang utamakan konsensus apabila melantik beliau sebagai PM walaupun Bersatu waktu itu parti paling kecil dari segi keahlian dan bilangan ahli Parlimen.
16) Tun hanya pentingkan legasi peribadi apabila ingin melaksanakan semula dasar PPSMI yang telah dibuktikan gagal dan merosakkan sistem pendidikan kebangsaan.
17) Tun telah menerima ahli Parlimen pengkhianat seperti Hamzah Zainudin dan lain-lain dari UMNO yang lompat sertai Bersatu dengan tujuan utama untuk menjatuhkan kerajaan PH.
18) Tun gagal bertegas tangani isu Jawi dan UEC hingga marak api perkauman. Sebaliknya Tun membiarkan persepsi buruk orang Melayu ke atas PH berterusan tanpa jalan penyelesaian.
19) Tun gagal tangani kes Adib dan melawan permainan persepsi musuh yang mengambil kesempatan memburukkan kerajaan PH.
20) Tun lantik diri sendiri sebagai pemangku Menteri Pendidikan menggantikan Maszlee Malik dan ia bercanggah dengan janji manifesto PH.
21) Tun melantik Muhammad Zahid Md Arip sebagai setiausaha politik beliau. Individu yang masih taat kepada UMNO dan konsisten membenci PH. Malah Tun membiarkan individu tersebut merosakkan kerajaan PH dari dalam pejabat Perdana Menteri sendiri.
22) Tun sentiasa menyalahkan orang Melayu sebagai pemalas dan tidak berusaha sebagai sebab orang Melayu miskin.
23) Tun sering menyalahkan kakitangan kerajaan dan bercadang untuk memotong gaji kakitangan awam. Tun juga memperkecilkan kakitangan kerajaan dengan kata-kata “kakitangan kerajaan sebagai gemuk”.
24) Tun telah berumur 95 tahun dan harus beri ruang kepada orang lain memimpin Malaysia ke arah yang lebih baik.
25) Tun masih berfikiran diktator. Tun fikir hanya dia saja betul. Dalam sejarah Tun bertanggungjawab menjatuhkan banyak Perdana Menteri – Tunku Abdul Rahman, Tun Hussein Onn, Pak Lah, Dato Najib kerana Tun fikir hanya dia saja layak memimpin Malaysia.
26) Tun suka melagakan tokoh-tokoh. Taktik Tun yang suka memecahbelahkan dan memburukkan orang lain untuk diangkat sebagai wira. Ini termasuk melaga-lagakan arwah Tun Ghafar Baba dan Anwar.
27) Tun tidak suka kepada Pendidikan Islam. Sewaktu Tun menjadi PM Tun berkali-kali menyalahkan Pendidikan Islam di sekolah dan berhasrat mengurangkan pembelajaran Pendidikan Islam di Sekolah Kebangsaan.
28) Tun hanya mahu kuasa untuk selamatkan legasi dan anak beranak bukan untuk selamatkan negara.
29) Tun hanya hargai seseorang bila dalam kesusahan. Ramai tokoh politik termasuk Anwar Ibrahim diangkat dan dipuji ketika Tun terdesak untuk menjadi Perdana Menteri, tetapi ditolak bila sudah berkuasa.
30) Tun hina Melayu. Tun dalam ucapan ketika ingin perkenalkan semula PPSMI dengan hina menuduh Melayu kuno dan buta teknologi.
31) Tun selalu salahkan orang lain bila tersepit. Dalam isu Memali Tun meletakkan kesalahan ke atas Tun Musa Hitam sebagai pemangku PM kononnya waktu itu Tun berada di luar negara.
32) Tun anti raja Melayu. Tun tidak hormat raja Melayu sebagai institusi penting negara dalam sistem Raja Berperlembagaan. Ini termasuk pengumuman yang dibuat Tun tentang keputusan siapa PM yang mendahului pengumuman harus yang dibuat oleh Istana Negara.
33) Tun telah rosakkan sistem kehakiman negara apabila memecat Tun Saleh Abbas. Sewaktu Tun menjadi PM kali kedua Tun tidak pernah membaiki semula kerosakan yang telah dibuat.
34) Pergolakan politik yang membawa kejatuhan kerajaan PH adalah didalangi Tun dan parti dia sendiri. Maka Tun tidak layak untuk diangkat sebagai wira kerajaan PH.
35) Tun tidak telus untuk laksanakan agenda reformasi. Hingga kini banyak dokumen-dokumen tentang reform yang dirangka menerusi pelbagai jawatankuasa tertakluk di bawah OSA dan tidak didedahkan kepada umum.
36) Tun sendiri letak jawatan sebagai Perdana Menteri pada 24 Febuari 2020 tanpa bincang terlebih dahulu dengan rakan komponen PH dan berusaha untuk menyelamatkan kerajaan PH.
37) Tun dan orang sekelilingnya angkuh, “galah hanya panjang sejengkal” tapi bising nak jawatan PM.
38) Muhyiddin dan Azmin berani jadi broker gerombolan pengkhianat, sebab Tun sendiri yang pada awalnya restu dan suka.
39) Sedari awal Anwar tekankan akan sabar dan ikut tempoh waktu transisi yang Tun mahu. Tapi tetap Tun yang gila-gila tidak mahu Anwar menjadi PM, walau janji telah dibuat sebelum PRU lepas.
40) Disebabkan Tun gila-gila benci dan khianati rakan seperjuangan dalam PH, ia membuka ruang kepada Muhyiddin kembali jalin kerjasama dengan gerombolan kleptokrat dan perasuah yang makan harta rakyat.
41) Disebabkan Tun letak jawatan tanpa berunding dengan Majlis Presiden PH, PN rampas kuasa dan ramai perasuah dan penyeleweng duit rakyat yang sepatutnya disabit bersalah, akan bebas.
42) Disebabkan kecuaian dan kerelaaan Tun, PN naik dan Muhyiddin sesuka hati membidak jawatan-jawatan Kabinet, Senator dan GLC sebab nak kekalkan kuasa.
43) Ketika berkuasa, Tun lantik dan kekalkan Menteri Besar, Menteri dan Timbalan Menteri yang bermasalah dan tak kompeten, termasuklah yang tipu kelayakan (ijazah).
44) Tun tidak cerminkan diri sendiri. Tun dan sekutunya berkali-kali tuduh Anwar gila kuasa, tapi mereka lupa nak cermin diri – siapa yang khianati PH dan penjanjian transisi? Siapa yang cuba tubuhkan kerajaan perpaduan secara senyap ketika PH menjadi kerajaan?
45) Tun takut dengan pengganti beliau yang berwibawa. Hanya dengan memberikan ruang kepada tokoh berwibawa seperti Anwar untuk jadi PM, Tun khuatir legasi beliau akan tenggelam dengan kehebatan, ketokohan dan keperihatinan Anwar membantu rakyat.
46) Tun sendiri berjanji hanya menjadi PM 8 untuk sementara dan 22 bulan adalah tempoh yang cukup baik untuk beliau menjadi Perdana Menteri sementara.
47) Sewaktu Tun menjadi PM kali kedua Tun telah meletakkan agenda reformasi di belakang.
48) Tun telah letak jawatan sebagai Pengerusi PH pada Febuari 2020. Ini bukti Tun tidak berusaha untuk menyelamatkan gabungan PH dan kerajaan PH.
49) Rakyat tidak akan percaya lagi kepada janji Tun untuk menjadi PM kali ketiga hanya untuk enam bulan kerana beliau sendiri telah berdolak-dalih menangguhkan pelan transisi yang sepatutnya dirancang beberapa bulan sebelum kejatuhan kerajaan PH.
50) Sewaktu menjadi PM Tun tidak menghormati Manifesto PH untuk tidak campur tangan dalam agensi penguatkuasaan seperti SPRM. Ini terbukti apabila Tun sewenang-wenangnya melantik Latheefa Koya sebagai Ketua Pesuruhjaya Suruhanjaya Pencegahan Rasuah Malaysia (SPRM) tanpa merujuk kepada mandat Parlimen terlebih dahulu.
51) Tun tidak pernah jujur dengan Anwar. Tun tak pernah cuba untuk yakinkan ahli Parlimen Bersatu dan Warisan untuk sokong Anwar sebagai PM jika Tun meletakkan jawatan. Malah ketika senang Tun mengutuk Anwar dan menolak tawaran untuk melantik Anwar sebagai Timbalan Perdana Menteri, tetapi terbaharu akibat terdesak tiba-tiba mahu melantik Anwar sebagai TPM dengan syarat beliau diangkat sebagai PM.
“You can fool all the people some of the time, and some of the people all the time, but you cannot fool all the people all the time”
Kredit – Rausyan Fikr 2020.

0

0

votes
Article Rating
Kongsikan artikel ini


MAHATHIR CADANG DIRINYA SENDIRI CALON PM PH PLUS

Saya terpanggil untuk memberi sedikit penjelasan berkenaan usaha Pakatan Harapan (PH) mengembalikan mandat rakyat ke tempatnya.
Sejak beberapa hari kebelakangan ini, beberapa rakan PH telah mengemukakan beberapa persoalan serta memberi sedikit penerangan tentang perbincangan PH dan gabungan yang disebut Pakatan Harapan Plus (PH Plus).
Pada masa yang sama PKR sentiasa menghormati dan menghargai sokongan dan dokongan parti dan individu dari DAP dan AMANAH sepanjang dua dekad perjuangan.
Bagi maksud menjelaskan garis masa dan konteks perbincangan, di sini saya ingin memberi penjelasan seperti berikut.
30 Mei
Majlis Presiden Pakatan Harapan telah membuat keputusan untuk membentangkan cadangan PH mencalonkan Anwar Ibrahim sebagai calon Perdana Menteri ke-9 kepada Dr Mahathir Mohamad.
1

Jun
Presiden Amanah, Mohamad Sabu, Setiausaha Organisasi DAP, Anthony Loke dan saya telah menjadi wakil Majlis Presiden PH dalam pertemuan bersama Dr Mahathir.
Dalam pertemuan itu, Dr Mahathir tidak menolak cadangan Anwar sebagai calon Perdana Menteri, dan memaklumkan bahawa beliau perlu berbincang dengan ahli-ahli parlimen Bersatu yang bersama beliau serta Presiden Warisan, Shafie Apdal.
Tiada opsyen lain yang dibentang atau dibincangkan pada waktu itu.
3 Jun
Majlis Presiden PH telah bermesyuarat dan memutuskan bahawa Anwar perlu bertemu dengan Shafie untuk berbincang dan memaklumkan keputusan PH mencalonkan Anwar sebagai Perdana Menteri dan satu mesyuarat pimpinan utama PH Plus perlu diadakan.
4 Jun
Anwar telah mengadakan pertemuan dengan Shafie dan memaklumkan keputusan PH.
9 Jun
Mesyuarat PH Plus telah diadakan di Ibu Pejabat PKR. Pada mesyuarat ini, semua wakil parti komponen PH telah mengangkat hujah Anwar sebagai calon Perdana Menteri, manakala Dr Mahathir telah memohon agar diberi masa enam bulan sebagai Perdana Menteri.
Beliau juga berkata Anwar tidak boleh diterima sebagai PM kerana beliau memimpin parti berbilang kaum; Anwar menjawab dalam senario ini bila berlaku peralihan, selepas tempoh enam bulan itu Anwar masih presiden sebuah parti berbilang kaum.
Mesyuarat memutuskan tempoh seminggu untuk membuat keputusan.
12 Jun
Majlis Presiden PH sekali lagi bermesyuarat dan bersetuju menghantar wakil terdiri Khalid Samad, Shamsul Iskandar dan Anthony Loke untuk berjumpa Shafie dan Dr Mahathir.
13 Jun
Mesyuarat PH Plus telah diadakan, di mana semua wakil parti komponen PH mengangkat hujah Anwar sebagai calon Perdana Menteri.
Kali ini Dr Mahathir memaklumkan bahawa beliau masih mohon dicalonkan sebagai Perdana Menteri, tetapi enam bulan tidak mencukupi.
Beliau berhujah bahawa sekurang-kurangnya 12 bulan diperlukan untuk membetulkan masalah yang dilakukan bukan sahaja oleh Najib Razak, tetapi juga yang kini dilakukan oleh Muhyiddin Yassin.
Shafie Apdal pula menyatakan bahawa 12 bulan itu terlalu lama, dan enam bulan seharusnya mencukupi.
Dr Mahathir tidak menetapkan cadangan tempoh masa, dan PH kekal dengan pendirian Anwar sebagai calon Perdana Menteri.
Selesai mesyuarat PH Plus, perbincangan di peringkat Majlis Presiden PH telah diadakan dengan persetujuan keputusan dibuat pada Selasa, 16 Jun.
Pada hari berkenaan saya telah memaklumkan kepada Mohamad Sabu dan Anthony Loke bahawa Anwar membuat kunjungan ke Sarawak dan mesyuarat PH perlu ditangguhkan.
Oleh yang demikian, adalah tidak benar jika ada sumber yang menceritakan bahawa PH mengangkat nama selain Anwar dalam siri perbincangan PH Plus.
Sebaliknya nama Dr Mahathir dicadang sendiri oleh beliau dan Shafie memberi sokongan.
Tiada keputusan konklusif dicapai dalam mesyuarat PH Plus.
Majlis Pimpinan Pusat PKR akan mengadakan mesyuarat bulanan esok, 19 Jun dan pendirian parti akan dimuktamadkan.
SAIFUDDIN NASUTION ISMAIL
Setiausaha Agung PKR dan juga Ketua Setiausaha PH.

0

0

votes
Article Rating
Kongsikan artikel ini